Охират уламоларининг аломатлари – 6 - Fitrat.uz\nБош саҳифа / Руҳий тарбия / Охират уламоларининг аломатлари – 6\nОхират уламоларининг аломатлари – 6\nMart 14, 2017\tОхират уламоларининг аломатлари – 6da fikr bildirishni o'chirish 433 Кўришлар\nОлимнинг яқийн илми ва Аллоҳ таолога бўлган иймони мустаҳкам бўлсин.\nОхират уламоларининг саккизинчи аломати ундаги яқийн илми ва Аллоҳ таолога бўлган иймон-ишончи кучли бўлиши учун бутун вужуди билан ҳаракат қилмоғидир. Яқийн роъсул мол, яъни дастмоя, деганидир. Пайғамбаримиз Муҳаммад соллаллоҳу алайҳи васаллам: “Яқийн бу тўлиқ иймондир”, дедилар. Яна: “Яқийнни ўрганинглар”, деганлар. Яъни, яқийн аҳллари билан бирга ўтиришни одат қилинглар. Уларнинг баракасидан сизларда ҳам яқийн бобида етуклик пайдо бўлади. У билан банданинг Аллоҳ таолонинг қудрати ва комил сифатларига бўлган иймон ишончи худди қуёшнинг ва ойнинг борлигига иймони комил бўлгани каби мустаҳкам бўлади. Бу яқинлик натижасида унинг қалбида ҳар бир ишни қилувчи фақат биргина пок Зот борлиқ, дунёдаги ҳамма сабаблар унинг иродасигагина бўйинсундирилган, деган эътиқод шаклланади. Қачонки, банданинг қалбида таваккул, ризо, таслим хислатлари шаклланса, унда яқийн пайдо бўлади ва шу нарса ундаги ризқ масаласини фақатгина Аллоҳнинг ўзигина зиммасига олгани, унинг бандасига тақсим қилган ризқи ҳар қандай ҳолатда ҳам албатта етиши, тақсим қилмагани эса банда ҳар қанча уринса ҳам ҳеч қачон етмаслигига, ишонч бўлади. Бу эътиқод банданинг ризқ талабида мўътадиллигига сабаб бўлади. Эга бўла олмаган нарсасига ранж алам чекиш, хирс, таъмагирлик унинг қалбини тарк этади. Инсондаги яқийн шуни тақозо қиладики, Аллоҳ таоло бандадан содир бўлган ҳар бир яхшилик ва ёмонликни кўриб туради. Зарра миқдорича яхшилик ёки ёмонлик Аллоҳ таолонинг илмидан ташқарида эмас. Уларнинг эвазига бандага мукофот ёки жазо албатта етади. Яхшиликка савоб етишига худди кишининг қорни очганда нон егач, тўйишига ишонганидек, ёмонликка азоб берилишига худди илон чаққандан сўнг заҳри баданга ёйилишига ишонганидек комил иймон келтиради. Натижада банда эзгу амалларга оч қолган одам лаззатли таомларга харис бўлганидек мойил бўлиб қолади ва ёмон амаллардан эса илон ва чаёндан узоқ бўлишга интилганидек қочади. Шундагина банда бор имконини фақат яхшиликни қўлга киритиш учун ва ёмонликлардан узоқ бўлиш учун ишлатадиган бўлиб қолади.\nОлимнинг ҳар бир ҳаракати ва сукунати Аллоҳдан бўлган қўрқинчини ифодалаб турсин.\nОхират олимлариннг тўққизинчи аломати шуки, унинг ҳар бир ҳаракоту саканотида Аллоҳ таолодан бўлган қўрқинчи билиниб турсин. Роббисининг азамати, жалолати ва ҳайбатининг асари банданинг ҳар бир ишида зоҳир бўлсин. Унинг либоси ҳам, одатлари ҳам, сўзлаши ҳам, сукути ҳам, ҳаттоки ҳаракатланиши ёки сакинати ҳам Роббисидан бўлган хавфни ўзида акс эттириб турсин. Унинг сурати шундайки, банда ҳамиша Роббисининг ёди билан машғул бўлади. Унинг табиатини хотиржамлик, тавозеъ, виқор эгаллайди. Беҳуда, бекорчи, такаллуфга қоришган гаплардан узоқ бўлади. Чунки бундай гаплар фахрланиш ва кибр аломатларидандир ва Аллоҳ таолодан хавф қилмасликка далилдир. Ҳазрати Умар розияллоҳу анҳу айтдилар: “Илм ўрганинг, илмни сокинлик ва виқор билан ўрганинг! Илм қаршисида ниҳоятда товозеъли бўлинг! Жабр ва зулм қилувчилардан бўлманг!”\nНабий соллаллоҳу алайҳи васаллам айтдилар: “Умматимнинг яхшилари жамоатнинг ичида бўлганларида Аллоҳнинг неъматлари ва раҳматини зикр қилиб, хушнуд бўладиганлари ва ўзи ёлғиз қолганида Аллоҳнинг азобидан қўрқиб кўп йиғлайдиганларидир. Ундай одамнинг жисми замин узра бўлса ҳам, қалби осмон билан боғланган бўлади.”\nОлим амалларга тааллуқли бўлган масалаларга жуда эътиборли бўлсин.\nОхират уламолариннг ўнинчи аломати шуки, амалларга тегишли бўлган масалаларга жуда эътиборли бўлсин (жоиз, ножоиз амаллар, фалон амални қилиш зарур, фалон амалдан сақланиш зарур, фалон нарса бу амални зоеъ қилиб қўяди, масалан фалон нарса намозни бузади, мисвок ишлатишда фалон-фалон фазилатлар бор ва ҳоказолар каби). Бундай масалаларда кўп баҳс қилмасин, акс ҳолда олимнинг табиатида риё, кибр, димоғдорлик каби иллатлар пайдо бўлиб қолиши мумкин. Натижади унинг фикрига, “мени одамлар фақиҳ, ҳаким ва файласуф деб ўйласинлар”, деган ҳаёллар келиб қолиши мумкин.\nУл зот соллаллоҳу алайҳи васалламдан бир киши сўради: “Амалларнинг энг яхшиси қайси?” Ул зот соллаллоҳу алайҳи васаллам айтдилар: “Ножоиз ишлардан сақланмоғинг ва тилинг ҳамиша Аллоҳнинг зикри билан нам бўлиб турмоғидир”.\nЯна бир киши сўради: “Дўстларнинг энг яхшиси қайси?” Ул зот соллаллоҳу алайҳи васаллам айтдилар: “Агар яхши амалдан ғафлатда қолсанг, сенга танбеҳ берадиган ва агар яхши амал ёдингда бўлса, у ишда сенга ёрдам берадиганидир”.\nБошқа бир киши сўради: “Дўстларнинг энг ёмони қайси?” Ул зот соллаллоҳу алайҳи васаллам айтдилар: “Агар яхши амалдан ғафлатда қолсанг, сенга танбеҳ бермайдиган ва агар яхши амал ёдингда бўлса, у ишда сенга ёрдам бермайдиганидир”.\nБир киши сўради: “Олимларнинг энг яхшиси қайси?” Ул зот соллаллоҳу алайҳи васаллам айтдилар: “Олимларнинг энг яхшиси Аллоҳдан энг кўп қўрқувчироғидир”.\nЯна бир киши сўради: “Орамизда энг юқори мақомда турадиган киши ким?” Ул зот соллаллоҳу алайҳи васаллам айтдилар: “Ҳар қандай ҳолатда ҳам Аллоҳ таолони ёд этадиган кишидир”.\nНабий соллаллоҳу алайҳи васаллам айтдилар: “Охират куни энг ғам ташвишсиз бўладиганларингиз дунёда охиратнинг ғамини кўп чекканларингиздир. Охират куни энг кўп куладиганларингиз дунёда (охират азобидан қўрқиб) кўп йиғлаганларингиздир”.\nАшраф Али Таҳонавий раҳимаҳуллоҳнинг\n“Охират уламоларининг аломатлари” китобидан\nТошкент шаҳар “Ҳазрати Алий”\nжоме масжиди имоми ноиби\nКамолиддин Равшан ўғлининг таржимаси\nАввалги Узоқ яшашни ва ёш кўринишни хоҳлайсизми !!!\nКейинги Фарзандингиз қадар бобида қоқилмасин\nИстиғфор ва унинг фойдалари\nИслом шариати ўзидан илгаригиларга жомеъ (Имом Раббоний мактуботлари)\nAvgust 16, 2017\t5,045\nMart 11, 2017\t4,580\nIyun 22, 2017\t4,572\nAprel 6, 2017\t3,962\nFevral 18, 2017\t2,861


12:30 / 31.05.2021 4525 pdf Ўқиш режими + -\n«Ҳилол» журналининг жорий йилги май сони нашрдан чиқди. Унда сиз бир-биридан қизиқарли мақолаларни ўқишингиз мумкин.\nҚуйида ана шу мақолалардан қисқача парча келтирамиз.\nБилувчи сўзламайди, сўзловчи билмайди\nЯқинда устозлардан бири зорланиб қолди: «Ҳозирги ёшлар жуда эътиборсиз, лоқайд бўлиб кетяпти, куйиб-пишиб гапираман-у, ҳаммасининг хаёли бошқа ёқда, мени мутлақо эшитгиси келмайди». Ўйланиб қолдим: «Нега нотиқ ўз сўзини тингловчига етказа олмаётир? Нима учун устоз ўз фикрини талабасига уқтира олмаяпти? Не сабабдан хонадон бошлиғи гапини оила аъзоларига ўтказа олмаётир? Ҳозирги пайтда одамларнинг «гап уқмас» бўлиб кетаётгани сабаблари қаерда?»...\n«(Буни Аллоҳ) содиқлардан садоқатлари ҳақида сўраш учун қилди. Ва кофирларга аламли азобни тайёрлаб қўйди» (Аҳзоб сураси, 8-оят).\nУшбу ояти каримадаги «содиқлар» кимлар экани ҳақида тафсирчи уламоларимиз икки хил фикр айтишган. Бир гуруҳлари «Содиқлар пайғамбарлардир», дейишган, иккинчи бир гуруҳлари эса «Содиқлар пайғамбарларга содиқ бўлган мўминлардир», деб айтишган. Аслида бу икки маъно бир-бирини тўлдириб келади...\n«Ансорийлардан бир қанча одамлар Расулуллоҳ соллаллоҳу алайҳи васалламдан (мол) сўрашди. Шунда у зот уларга бердилар. Сўнгра яна сўрашди. Яна бердилар. Охири ҳузурларида ҳеч нарса қолмади. Шунда у зот: «Ҳузуримда не яхшилик бўлса, сизларга бермай олиб қолмайман. Ким иффатталаб бўлса, Аллоҳ уни иффатли қилур. Ким беҳожатлик талаб қилса, Аллоҳ уни беҳожат қилур. Ким сабр талаб қилса, Аллоҳ уни сабрли қилур. Ҳеч кимга сабрдан кўра яхшироқ ва кенгроқ неъмат берилмаган», дедилар» (Бухорий, Муслим, Абу Довуд, Термизий ва Насоий ривояти)...\nАбу Саид Худрий розияллоҳу анҳудан ривоят қилинади. Расулуллоҳ соллаллоҳу алайҳи васаллам: «Ким: «Розийту биллаҳи роббан ва бил ислами дийнан ва бимуҳаммадин соллаллоҳу алайҳи васаллама росула», деса, унга жаннат вожиб бўлади», дедилар. (Маъноси: Аллоҳни Роббим деб, Исломни диним деб, Муҳаммад соллаллоҳу алайҳи васалламни расул деб рози бўлдим) (Абу Довуд ривояти)...\nМаҳси, жавроб ва жабирага\n1) Масҳ тортиш ва маҳсининг маъноси нима?\nМасҳ тортиш – сув билан ҳўлланган қўлни бир нарсага суртиш.\nМаҳси – икки оёқни тўпиқлари билан ёпиб турадиган оёқ кийими.\nМаҳсига масҳ тортишнинг фарз бўлган миқдори маҳсининг болдирдан паст қисмига қўлнинг уч бармоғи миқдорича чизиқ тортишдир.\n2) Масҳ нима?....\nҲазрати Каъб ибн Молик розияллоҳу анҳу ансорлардан эди. Иккинчи Ақаба байъатида қатнашган, Бадрдан ташқари барча ғазотларда Пайғамбаримиз соллаллоҳу алайҳи васаллам билан ёнма-ён жанг қилган қаҳрамон саҳоба эди. Пайғамбаримиз соллаллоҳу алайҳи васаллам уни Талҳа ибн Убайдуллоҳ розияллоҳу анҳу билан биродар тутинтирган эдилар. Каъб розияллоҳу анҳу Уҳуд жангида мислсиз қаҳрамонлик кўрсатган, ўн бир жойидан яраланганди...\nШайх Юсуф Абдуллоҳ Қарзовийнинг номини эшитмаган ёки билмаган аҳли илм бўлмаса керак. Бу киши замонамизнинг улуғ Ислом олими, «аср мужтаҳиди» номини олган ва исломий илмлар ривожига улкан ҳисса қўшган беназир алломадир...\nЧўл ўртасида бир фақир бадавий араб хотини билан чодирда яшар эди. Бир кеча хотини: «Бутун йўқсиллик, жафони биз чекмоқдамиз. Ҳамманинг умри фаровонлик билан ўтмоқда. Фақатгина бизлар фақирмиз. Нонимиз йўқ, қатиғимиз оз. Пиёламиз йўқ, сувимиз кўз ёши... Кундузи кўйлагимиз қуёш, кечаси тўшагимиз ой. Очликдан ойни нон дея хуружга тушамиз. Бу кетишда ҳолимиз нима бўлади?» дея ҳасрат қилди...\nБу мавзу биз яшаб турган замонга нисбатан ғаройиб бўлмаса-да, лекин Ислом ҳазораси ажойиботлари ҳақидаги мавзулар ичидаги энг гўзалидир. Инсоният ҳатто ҳозир ҳам меҳрибонлик, раҳм-шафқатдан бирор ҳиссани ҳайвонга нисбатан раво кўрмайди. Замондош айрим халқлар ҳалигача байрамларида, хурсандчилик ва риёзий ўйинларида ҳайвон ўлдириш билан кўнгилхушлик қилишади. Мана шу ерда Ислом ҳазораси ўзининг асослари ва воқелигида ўзидан олдин ёки кейин бирор ҳазора киймаган раҳмдиллик ва латиф инсоний шуур билан йўғрилган либоси билан юзага чиқди. Бу унинг ҳайвонотга меҳрибонлиги ва раҳм-шафқатлилигидир. Шундай раҳмдилликки, у эътиборни ўзига жалб қилади, таажжуб ва ҳайратни оширади...\nСиз ўзингизни қайси эшик ёки мақомда деб ҳисоблайсиз? Келинг, бироз тафаккур қилайлик, қўлингиздаги қимматбаҳо телефонни қўйинг, ҳаётингизда бир марта бўлса ҳам эътибор қаратинг-чи, уят-хижолатдан юзимиз қизармасмикин? Айтайлик, бошингизга бирор ташвиш тушганда ёки эҳтиёжингиз бўлганда тақиллатган эшигингизни очувчи бормикин?...\nШунингдек, мухлислар журналда «Тарих» рукнида Шуайб алайҳиссалом ҳақида, Муслималар саҳифасида эса «Турмуш ва муҳаббат» мавзусидаги мақола билан танишиши ҳамда руҳшунос Умида Анварованинг тарбия ҳақидаги суҳбатларидан баҳраманд бўлиши мумкин.\nБобур Муҳаммадий тайёрлади\nИстанбул марказида йирик масжид очилди\n10:30 / 31.05.2021 775\n14:00 / 31.05.2021 1746


АҚШда мияси ўлган шахс танасига чўчқа буйраги трансплантация қилинди\nЎтган ҳафтада АҚШнинг Алабама штатида жарроҳлар чўчқа буйрагини мияси ўлган одамга трансплантация қилди. Бу ҳақда The Associated Press агентлиги хабар бермоқда. Олимлар келажакда бу амалиётни тирик беморларда синаб кўришга умид қилишмоқда.\nТадқиқотга етакчилик қилган Бирмингэмдаги Алабама университети ходими доктор Жейми Лок:\n“Орган тақчиллиги бартараф қилиш мушкул бўлган инқироз ва бизда унга ҳечам ечим бўлмаган”, деди.\nСўнгги ойларда ҳайвон органларини одам танасига ўтказиш ҳақида бир неча шов-шувли хабар тарқалди.\nЎтган йилнинг кузида Нью-Йорк университети жарроҳлари ўлган беморнинг танаси ташқарисидаги қон томирларига чўчқа буйрагини икки марта улаб кўришди. Жорий ой бошида эса Мэриленд университети тиббиёт маркази жарроҳлари ҳаёти хавф остида бўлган беморга генетик ўзгартирилган чўчқа юрагини трансплантация қилишди. Бемор ҳозирги кунда ҳаёт.\nАммо олимлар бундай трансплантация амалиётларини беморнинг ҳаётини хавф остига қўймасдан ўтказиш тўғрисида ҳали кўпроқ изланиш олиб боришлари керак.\nОила аъзоси жасадини илм-фан учун совға қилган оила ёрдамида Лок инсон аъзоларини трансплантация қилишни тажриба қилиб кўрган. Хусусан, у чўчқанинг “донор” буйрагини олиб, марҳумнинг қорин бўшлиғида тикиб қўйган. Лок жамоаси уч кундан ошиқ вақт давомида марҳумнинг сунъий аппаратларга уланган жасади чўчқа буйрагини рад этмаганини кузатган.\nТажриба ҳақида ўтган ҳафтанинг пайшанба куни American Journal of Transplantation журналида мақола чоп этилди.\nЛокнинг сўзларига кўра, тажриба давомида боша муҳим саволларга ҳам жавоб олинган. Масалан, чўчқа буйракларидаги нозик қон томирлари инсон қон босимига бардош бера олиши кузатилган. Буйракларнинг бири чўчқадан олинаётганида шикастланган ва яхши ишламаган, аммо иккинчиси тезда сийдик ажрата бошлаган. Бундан ташқари, инсон танасига чўчқа вируслари ўтмаган, қонида чўчқа ҳужайралари топилмаган.\nЛокнинг таъкидлашича, унинг жамоаси ўтказган тажриба мияси ўлик одам танаси янги тиббий муолажаларни синаб кўриш учун жуда зарур бўлган инсон модели бўлиши мумкинлигини кўрсатади.\nТадқиқот сентябрь ойида ўтказилган. Тажриба давомида Алабама штатида яшовчи 57 ёшли Жим Парсонс танасидан фойдаланилган. У мотоцикл пойгасида содир бўлган бахтсиз ҳодиса ортидан мияси ўлик, деб эълон қилинган.\nХабар қилинишича, Парсонснинг беваси эри танаси устида тажриба ўтказилишига рухсат бериш қарори ҳақида шундай деган:\n“[Тадқиқот] юз минглаб одамнинг ҳаётини сақлаб қолиши мумкинлигини эшитганимиздан кейин, биз бу Жим шубҳасиз маъқуллайдиган қарор эканлигини англаб етдик”.\nҲайвон органини одамга ўтказиш ксенотрансплантация деб номланади. Ксенотрансплантация уринишлари бир неча ўн йилдан бери муваффақиятсиз якунланиб келади, чунки инсон иммун тизими тезда ёт тўқималарга ҳужум қилади.\nАммо бугунга келиб чўчқа генларини ўзгартириш орқали унинг органларини инсонникига ўхшатиш йўллари ишлаб чиқилган.\nХастингс маркази тадқиқотчиси Карен Машке одамларда расмий синов бошланишидан олдин айрим тўсиқлар борлигини айтди. Хусусан, чўчқа органини кимда синаб кўриш мумкинлиги ҳақида қоида ва кўрсатмалар ишлаб чиқилиши керак.\nАйни дамда Машке АҚШ Соғлиқни сақлаш институтлари ажратган грант асосида биринчи клиник синовлар учун ахлоқий ва қонуний тавсияларни ишлаб чиқиш устида ишламоқда.\nОлимлар, шунингдек, чўчқа аъзолари инсон танасида қанча вақт яшаши ва уларни генетик жиҳатдан энг самарали тарзда ўзгартириш йўллари ҳақида ҳали кўп нарса номаълум эканини айтишмоқда.


ЖИНСИЙ АЛОКАГА ТЎЙМАСЛИК - DAVOLASH\nАвтор Davo На чтение 4 мин Просмотров 144 Опубликовано 31.10.2017\nЖИНСИЙ АЛОКАГА ТЎЙМАСЛИК «Ўзимни жинсий алоқа қилишдан тўхтата олмаяпман. Икки хаёлимнинг бири сексуал фантазияларда. Жуда ҳам сиқилиб кетдим. Ишлашга вақт ажрата олмайман. Ошна-оғайнилар билан ҳам дўстлик муносабатларимизда муаммо чиқа бошлади. Ўзимни жуда ҳам айбдордек ҳисқиляпман.\nЭрталаб бошқа билан, тушликда бошқа билан, кечга яна бошқа, уйда эса аёлим билан… Бу ҳаётдан тўйиб кетдим, ўзимни тўхтата олмаяпман. Доктор, ёрдам берсангиз, қабулингизга ҳам боришга тайёрмай. Жамоат жойларида ўзимни зўрға тутиб юраман, хаёлимдагини худди ёнимдагилар биладигандек, юзимга қараётгандек, қўли билан кўрсатаётгандек туюлади. Оилам, дўстларим билан бирга вақт ўтказишдан кўра «Бугун қайси аёл билан қаерда, қандай бирга бўлсам экан?» деган фикрлардан тия олмаяпман…»\nЖинсий ҳаёт ҳақидаги фикрлар кишида биологик, психологик ва яшаш муҳитидан келиб чиқади, бунга диний қарашнинг, тиббий сави- янинг ва давлат қонунларининг, албатта, дахли бор. Жинсий ҳаёт ҳақидаги фикрларнинг ривожланиши унинг тушунчаларининг ривожланиши билан боғлиқ, бу ҳақда маълумотлар камлиги ёки эришиш қийинлиги, таъқиқ мавжудлиги янада мураккаблашишга олиб келади. Инсон табиатан жинсий хаёл ва фантазияларини юзага чиқармасликка ҳаракат қилади, ўз вақтини ва кучини жинсий йўлга сарфлайдиганлар қонунан таъқибга олинадилар, инсонлар билан муносабатда қийинчиликка учрайдилар, руҳий соғлом бўлмаганлар тоифасига киритилади.\nАёллар кетидан чопадиган, тинимсиз янги севги қидирадиганлар замонавий таъбир билан плейбой (р1ауЪоу)ларнинг аслида илдизлари уларнинг болалик даврларида муаммолар клар бир неча аёллар билан жинсий муносабатда бўлиш орқали ўзларини ҳеч кимдан кам эмасликларини, кучли эканликларини кўрсатмоқчи, исботламоқчи бўладилар гўё. Шу йўл орқали ғалаба қозонгандек кўриниб, асл тубдаги ерга урилганлик ҳисларини яширмоқчи бўлишади. Ёлғизлик, кин, ўзига қарши нафрат туйғуларидан қочиб, янги-янги севги излашлари орқали ўз ҳаётларини ҳам совураётганликларини билишмайди.\nШуниси қизиқки, психиатрлар ҳам плейбойлардаги гомосексуал хоҳишларини яшириш мақсадида гиперсексуализм ривожланади, дейишади. Яна бир қизиқ ва тушунарсиз ҳолат шундан иборатки, плейбойлар энг кўп ривожланаётган давлатларда ва уларнинг паст табақа оила фарзандларида пайдо бўлар экан. Бу ҳолатни шундай таҳлил қилиш мумкин: ривожланаётган давлатларда инсон завқ олиши мумкин бўлган воситалар жуда кам бўлади.\nГиперсексуализм ҳар қандай социо-экономик гуруҳларда учраса ҳам, эркакларнинг моддий аҳволи пастроқ бўлганларда, аёлларда эса, аксинча, социо-экономик аҳволи яхши бўлганларда учрар экан. Гиперсексуализм сўзи психиатрларнинг кун тартибига Жон Кеннидининг “4 соат жинсий алоқасиз қолсам, ўзимни ёмон ҳис қиламан” сўзлари билан тушган эди. Албатта, у пайтларда бу касаллик ҳақида ҳеч ким билмагани сабабли орадан йиллар ўтгач, таш- хис қўйилди.\nЖуда кўп эркаклар ўзларининг бу ҳолларидан ғурурланадилар. Ва бир неча аёл қиладилар. Аммо бугунларда бу ҳолат руҳий касаллик деб баҳоланади. Шундоқ экан, бунинг бир чегараси борми? Қандай ҳолатда ишқибозлик, қандай ҳолатда касаллик?\nМутахассислар фикрига кўра, агар эркак 6 ой давомида битта ўз жуфтига қаноат қила олмаса — сатириазис, аёлларда — нимфомания дейилади. Саволдан келиб чиққан ҳолда сатириазис мавзусига баъзи аниқликлар киритайлик.\nСатириазис ҳаддан ташқари жинсий ҳаёт қилишликка қарамликдир, тўйим ҳиссини сезмасликдир. Бир аёлга қониқмайдиган, ҳаддан зиёд кўп алоқада бўладиган, танлов нималигини билмайдиган эркаклар одатда узоқ муносабатда бў лаолмайдилар. Турли аёлллар билан бўлишлик туйғусини енга олмаганликлари учун ҳам бу бир руҳий қарамликдир. Эркак кишининг миясида жинсий ҳаёт билан боғлиқ ўй-фикрларини ва буни фақатгина жинсий алоқа қилиш билангина таскин топишини ўйлаши бир касаллик белгисидир.\nГиперсексуал эркак ўзининг кимлигини ёддан чиқарадиган даражада ҳаётида балки қайта кўрмайдиган аёллар билан ҳам жинсий алоқада бўлади. Жинсий хаёллар, фантазиялар суицидал ҳаракатларги ҳам олиб кела бо шлагач, даволанишга рози бўлади. Одатда бунга олти-етти йил ўтгандан сўнг ҳаётини издан чиқара бошлаганда тушуниб етади.\nЖинсий қарамлик кишининг худди алькогол ва наркотикка қарамлик хор қилгандек, атрофдагилар олдида обрў-эътиборини кетказади. Бундай ҳолат мутахассисга клар орасида 3 фоиз, аёллар орасида 1 фоизни ташкил қилади. Бу касаллик 25-50 ёшлар орасида кузатилади.\nГиперсексуал эркакларнинг характерига назар солинганда аён бўлдики, ўзини севиши, бошқалардан устун қўйиши каби хислатларга эга. Тез хафа бўладиган, сабрсиз, муаммони тезда ҳал қилгиси келадиган, ҳал қилиш учун ҳар қандай йўлни тутадиган инсондирлар.\nСуҳбат- дошини 10 дақиқада мақтаб кўкларга кўтарса, салдан кейин ер билан битта қила оладилар. Ҳаётда норози, бошқаларни ўзига ачинтиришни хоҳлашади. Ҳамжинслари билан муносабати жуда ёмон, икки хаёли фақат порнографияда. Сексуал режалар доимо устун. Бу типдаги эркакларга аёлининг гўзаллиги, ибоси муҳим эмас, фақат нафси қонса бўлди


«Иш атайин уюштирилган, деган шубҳа кўп…» – Наманганим бугун\nБобур Ганиев исмли блогер Учтепа туманида ИИБ ходимларини «мент», деб ҳақорат қилгани ва шахсий телефонида порнографик материаллар борлиги учун ушлангани ҳақида хабарлар тарқалмоқда. Яна блогер жамоат тартибини бузди, деган айб ҳам қўйилган.\nҚизиғи фуқарони сўроқ қилиш жараёни тармоқларга атайин тарқатилаяпти.Виждон нималигини билмайдиган ва бунинг учун блогерлардан кўп танқидга учрайдиган судъя ва прокурорлар ҳам ишлаётган бир вақтда блогернинг жамоат тартибини бузмаганини исботлаш кўрсаткичи нольга тенг.\n❗Шу боис, иш атайин уюштирилган, деган шубҳа кўплиги сабабли процессуал қоидалар доирасида қуйидаги саволларга жавоб берилиши керак бўлади.\n✅ Биринчидан, қандай қилиб ИИБ ходимлари қўлига блогернинг телефони тушиб қолди? Телефондан жиноят қуроли сифатида фойдаланилиб ИИБ ёки бошқа шахсларга тан жароҳати етказилганми?\n✅ Иккинчидан, телефон нима учун тинтувдан ўтказилди? Бу тинтув эмас, кўздан кечириш, дейилса телефоннинг ост-устига қаралади холос. Яъни унинг пичоқ, тўппонча, нон эмас, айнан телефон эканлигига ишонч хосил қилиш учун кўрилади. Бу ўринда ИИБ ходимлари фуқаронинг телефонидан қандайдир ноқонуний материал топиш мақсадида тинтув ўтказишган кўринади. Тинтув учун эса санкция керак.ИИБ ходимларига санкциясиз тинтув ўтказишга ҳуқуқ берилганмиди?\n✅ Учинчидан, телефонни тинтувдан ўтказиш қандай усул ва тартиб бўйича олиб борилди, тартиб борми ўзи?\n✅ Тўртинчидан, эркак ва аёл ўртасидаги жинсий алоқага доир видео ва тасвирларнинг вояга етган фуқаро телефонида бўлиши мумкинмаслиги қайси қонунда белгиланган?\n✅ Бешинчидан, аҳлоқ нормаларига тўғри келмаса-да, эр-хотин сифатида аёл ва эркак ўртасидаги жинсий алоқа ноқонуний бўлмагани ҳолда, вояга етган инсон учун бу каби тасвирларни ўз телефонида бўлиши қандай ҳуқуқий жавобгарликка сабаб бўлади?\n✅ Олтинчидан, ҳақорат қилиш деганда, фуқаро айнан қандай сўзларни ишлатган бўлиши лозим. Масалан, ИИБ ходимларини каламуш, дейиш ҳақоратга кирмайдию, «мент» сўзи кирадими. Бу қаерда белгиланган?\nЮқоридаги саволларга аниқ ва асосли жавоб берилиши шарт. Акс ҳолда блогернинг ҳуқуқбузарлигига доир ҳаракатларнинг қонунийлиги бўйича шубҳалар йўқолмайди. Бўлмаса истаган фуқарони йўқ жойдан жиноятчига чиқариш мумкин.‼\nУмид қиламизки, Учтепа тумани ИИБ ходимлари Президент кафиллигидаги Конституциямизда белгилаб қўйилган сўз эркинлигидан фойдаланиб, танқид қилаётган фуқароларни қўрқитиб, эркинликларини бўғиш мақсадида ўзлари жиноятга йўл қўйишмаган.Агар шундай бўлиб чиқса, бундай ИИБ ходимлари бор жамиятда яшаётганимдан уяламан.\nЭртага Ўзбекистон ҳудудида қор ёғиши мумкин


Ёшлар жамоамизга тажриба етишмади - PFС "Navbahor"\nЁшлар жамоамизга тажриба етишмади\nҲоким кубоги - 2021”, “В” гуруҳи, 3-тур\n“Истиқлол” – “Навбаҳор-2” - 1:0 (0:0)\nҲакамлар: Алишер Тўхтасинов, Шоҳруҳбек Аъзамов, Оятилло Ҳакимов, Шоҳруҳ Шокиров.\nНазоратчи: Расулжон Йўлдошев.\nГол: А.Ҳожимирзаев (50).\nАмалга оширилмаган пенальти: А.Қурбонов (дарвозабон).\n“Истиқлол”: Фаррух Турдалаев (Жасур Абдуллаев, 90+1), Дилёрбек Эрматов (Миржалол Неъматов, 53), Абдухолиқ Қурбонов, Аҳрор Ўктамов (Иқбол Бобохонов, 83), Шоҳруҳ Бойқўзиев, Павел Смоляченко, Сардор Сотволдиев, Мансур Саидов (Раҳматилло Ўктамов, 81), Элёр Мамасолиев (Достон Ўринбоев, 75), Анваржон Ҳожимирзаев (Асилбек Алижонов, 83) Хушнуд Бозоров (Мўйдин Мамазулумов, 64).\n“Навбаҳор-2”: Улуғбек Эгамбердиев, Муроджон Адашбоев, Миржалол Абдумуталов (Муҳаммадбобур Мўйдинов,85), Азиз Зокиров (Зайниддин Тўхтасинов, 55), Жаҳонгир Турсунов (Жамшид Ғаффаров, 74), Равшан Олимжонов (Камрон Неъматжонов, 61), Ибодулла Набиев (Жамшид Ғаффаров, 46), Азизбек Хурсанбоев (Иброҳим Қодиралиев, 75), Асадбек Лутфуллаев, Асадбек Зокиржанов (Абдурасул Қаюмбаев, 63), Асилбек Орифжонов (Акрам Муҳаммаджонов, 70).\nОгоҳлантиришлар: А.Қурбонов (54) - У.Эгамбердиев (34), А.Хурсанбоев (37), И.Қодиралиев (80).\nУчрашув борасида тўхталадиган бўлсак, 1-бўлимда бироз устунлик фарғоналиклар тарафида бўлди. “Истиқлол” футболчилари ёшлар жамоамиз дарвозаси олдида бир қатор хавфли вазиятларни юзага келтиришди. Аммо айрим вазиятларда “Навбаҳор – U-21” дарвозабони Улуғбек Эгамбердиев ўз маҳоратини намойиш этган бўлса, баъзи ҳолатларда футболчиларнинг зарбаларига аниқлик етишмади.\nАнвар Бердиев шогирдларининг 33-дақиқада уюштирган ҳужумларида эса Хушнуд Бозоровга нисбатан жарима майдончаси ичида қўполлик ишлатилди. Натижада учрашув бош ҳаками Алишер Тўхтасинов ёшлар жамоамиз дарвозасига 11 метрли жарима зарбаси белгилади. Пенальтини Абдухолиқ Қурбонов амалга оширди. Унинг зарбасидан сўнг, “Навбаҳор – U-21” ёшлар дарвозабони Улуғбек Эгамбердиев тўпни қайтариб, майдон ташқарисига чиқариб юборди.\nНатижада жамоалар танаффусга 0:0 ҳисобида йўл олишди.\nИккинчи бўлимни ҳужумкор руҳда бошлаган фарғоналиклар 50-дақиқада ҳисобни очишга муваффақ бўлишди. “Истиқлол” ҳужумчиси Анвар Ҳожимирзаев жамоасининг навбатдаги ҳужумини муваффақиятли тарзда якунлади – 1:0.\nШундан сўнг, Усмон Асқаралиев шогирдлари ҳисобни тенглаштириш мақсадида, ҳужумкорликни кучайтиришди. Бироқ ёшлар жамоамиз аъзоларига дарвозани ишғол этиш учун бироз тажриба етишмади.\nУчрашувнинг ҳакам томонидан қўшиб берилган вақтида эса фарғоналиклар ҳаттоки, ҳисобдаги фарқни ошириш имкониятига ҳам эга бўлишди. Анвар Бердиев шогирдларининг навбатдаги ҳужумларидан бирида дарвозага кириб кетаётган тўпни захирадан майдонга туширилган Муҳаммадбобур Мўйдинов қайтарди.\nНатижада мазкур ўйинда “Истиқлол” 1:0 ҳисобида ғалаба қозониб, очколари сонини 9 тага етказди ва гуруҳ ғолиби сифатида чорак финал йўлланмасини қўлга киритди.\nУшбу гуруҳнинг 3-тур доирасидаги иккинчи баҳсида эса Суперлиганинг янги аъзоси – Яйпаннинг “Турон” жамоаси Андижоннинг “УзТонг Хонг Ко” жамоасини 1:0 ҳисобида мағлубиятга учратиб, очколарини сонини 6 тага етказиб, 2-ўринни эгаллаб, чорак финалга йўл олди.


LG SK9Y саундбари – нозик ижродаги кучли овоз\n13:27 / 14.11.2019\nХоналарнинг бурчагига ўрнатилувчи қўшниларни чўчитувчи баланд, қўрқинчли овоздаги колонкалар энди узоқ ўтмишда қолди.\nБугунги кунда истеъмолчи оддийлик ва самарадорликни танлайди. Оддий хонадондаги ҳолливуд сифатидаги товуш – бу орзу эмас, балки LG'нинг янги ютуғи. Бу сафар компания дастурчилари ўз истеъмолчиларига сифат ва функционалликни қадрлайдиганлар учун ихчам, замонавий ва ишончли акустика тизими – SK9Y саундбари тақдим этди. У ҳар қандай ҳажмдаги горизонтал юзага, деворга қулай тарзда жойлаша олади ва хона интерьерига мос тушади.\nLG SK9Y саундбари – хонада кам жойни эгаллайдиган «уй кинотеатри»нинг кучли кўпканалли ҳажмдаги овозга эга акустик таркибий қисми.\nDolby Atmos технологияси товушлар билан ақл бовар қилмас мўъжизаларни ярата олади – у аудиоматериалларнинг янада реалроқ ижросини таъминлаган ҳолда уч ўлчамли майдонга жойлаша олади.\nЖангари фильмлар, драма, мусиқали ва спорт кўрсатувлари, мультфильмлар, ҳужжатли кинолар ва ҳаттоки, янгиликлар намойиши – буларнинг бари товушни индивидуал созлашни талаб этади, сабаби ҳар қандай товуш режими бир-биридан баланд-пастлиги ва ўз ички схемаси билан ажралиб туради. Овозни мослаштирилган бошқарув тизими сиз кўрмоқчи бўлган дастур турини мустақил равишда аниқлайди, ёқимли ва тиниқ тингловни таъминлаган ҳолда автоматик тарзда керакли товуш режимини танлайди. Футбол ўйинини томоша қилишни ҳудди стадионда ўтириб матчни кузатиш билан таққослаш мумкин, классик мусиқа концерти эса сизга чинакам филармония қаршисида тургандек таассурот бағишлайди. Шу билан бирга, севимли қўшиқларингиз эндиликда одатдагидан кўра, янада тушунарлироқ, жонлироқ эшитилиб, қалбингиз тубигача етиб боради.\n4K Pass-Through функцияси – қулай ва ишончли аудиотизимнинг яна бир мукаммал хусусияти. Агар соддароқ қилиб айтадиган бўлсак, кенг оқимдаги мультимедиа маҳсулотларини намойиш этиш учун видео сифати стандарти ишлаб чиқилган. SK9Y саундбари НDCP 2.2 технологиясини кўтара олади, бу эса ўз навбатида уй кинотеатри орқали 4K-тасвир сифатини йўқотмаган ҳолда юқори даражадаги контентдан завқ олиш имконини беради.\nМаҳсулот юқори самарали, юқори сифатли аудио ва видео компонентларни ишлаб чиқариб, ўз фаолияти давомида фақатгина кучли натижаларни кўрсата олган Англия компанияси – Meridian Audio билан ҳамкорликда ишлаб чиқарилди. Шу сабабли, SK9Y саундбарини энг яхши телевизор овози билан ҳам таққослашга ҳожат йўқ. Овозлар тоза, юмшоқ, бас товуши эса асабга тегмаган ҳолда идеал овознинг умумий симфониясига ҳамоҳанг тарзда сингиб кета олади. Тизим осон ва интуитив бошқарилади. У ўзининг алоҳида пультига эга, бироқ зарур ҳолларда, телевизор пульти орқали ҳам бошқариш имкони бор.\nЭндиликда сиз ўз хонадонингиздан чиқмаган ҳолда, сиз ўзингиз ва дўстларингиз учун спорт мусобақаси ва кино премьераларнинг ажойиб томошасини ёки мароқли дискотекаларни осонлик билан ташкил этишингиз мумкин.\nMEDIAPARK Bozori тармоқлари (+998 71 203 33 33);\n«Credit Asia» дўконлар тармоғи (+998 78 140 00 11);\nLG NanoCell: янада кўпроқ кўришни истаганлар учун\n11:00 / 05.12.2019\nLG телевизорлари – ҳеч ким совғасиз қолмайди!\nLG InstaView Door-in-Door: моҳиятни кўриш санъати


Немис телеканали Ангела Меркелни ҳижобда тасвирлади\n18:00 / 07.10.2015\nARD телеканали раҳбарияти мазкур суратда исломофобия таъсири йўқлигини таъкидлаб сурат минглаб қочоқларга кўрсатилаётган ёрдамни акс эттириш учун тасвирланганини таъкидламоқда.\n«Бу суратда бизнинг жамиятимиз қадри кўрсатиб берилган. Унда ғарб жамиятининг эришган ютуқлари акс этади – сўз эркинлиги, матбуот эркинлиги ва тенг ҳуқуқлилик. Бу эркинликлар мазкур коллажда ўз аксини топган», дейилади телеканалнинг Фейсбукдаги саҳифасида ёзиб қолдирилган баёнотда.\nМаълумот учун 2015 йилнинг ўзида Германияга 1,5 млн.дан ошиқ Африка ва Яқин Шарқ минтақаларидан қочқинлар кириб келган.


37 кун автоном ишловчи, ретро-дизайнли Amazfit Neo смарт-соати чиқди - Terabayt.Uz\n37 кун автоном ишловчи, ретро-дизайнли Amazfit Neo смарт-соати чиқди\nXiaomi’нинг турли тақилувчи гаджетларини тайёрлаб берувчи ҳамкори – Huami компанияси ўзининг навбатдаги «ақлли» соатини намойиш этди. Amazfit Neo номини олган мазкур гаджет ўтган асрнинг 80-90-йилларидаги Casio электрон соатлари услубидаги ретро-дизайнга эга.\nЎҚИНГ: Дунёдаги энг оммабоп смарт-соатлар (2020 йилнинг 1-ярми)\nHuami Amazfit Neo ўша даврдаги соатлар каби оқ-қора – монохром экранга эга бўлиб, дисплей ҳамиша ёқиқ туради. Унда билдиришномалар ва кирувчи қўнғироқлар ҳақидаги маълумотлар акс этади.\nАқлли соатнинг корпуси 5 атмосфера босимигача бўлган даражада сувдан ҳимояланган. Ён томонида бошқариш учун моддий тугмачалари мавжуд.\nДизайни ретро усулида бўлса-да, Amazfit Neo моделининг «ички дунёси» анча замонавий. Қурилма смартфонга Bluetooth 5.0 интерфейси орқали боғланади, жисмоний фаолликни кузатиб боради, юрак уришларининг частотасини ўлчайди. Шунингдек, фойдаланувчи уйқусининг давомийлиги ва сифатини ҳам мониторинг қилиб боради.\nЎҚИНГ: Huawei иккита камерали ва NFC чипли смарт-соат тақдим этди (+видео)\nМазкур смартвоч вазни 32 грамм, корпусининг ўлчами эса 40,3х41х11,7 миллиметр келади. Amazfit Neo аллақачон $49.99 нарх билан AliExpress онлайн дўконига чиққан. Лекин турли купонлар билан унинг нархи $40 гача тушади.\nAmazfit Neo аккумулятори 160 мА/соатлик ток сиғимига эга бўлиб, унинг қуввати стандарт режимда 28 кунгача, «фақат соат» режимида қўллаганда эса 37 кунга етади.\nЎҚИНГ: Huami Amazfit GTR – нақ 74 кунгача қувватлаш талаб этилмайдиган смарт-соат чиқди!\n#"ақлли соат" #смарт-соат #смартвотч #аксессуарлар #Huami #Huami Amazfit Neo


Ўзбекистон Республикасида коррупцияга қарши кураш, хуфиёна иқтисодиётга барҳам бериш, давлат ва фуқаролар ўртасидаги муносабатларда очиқликни таъминлаш бўйича қатор тизимли ишлар амалга оширилмоқда.\nДавлат активларини бошқариш агентлиги ҳузуридаги «E-IJRO AUKSION» ягона савдо майдончаси Ўзбекистон Республикаси Президентининг 2017 йил 27 июлдаги «Суд ҳужжатлари ва бошқа органлар ҳужжатларини ижро этишда мол-мулкни реализация қилиш тартиб-таомилларини тубдан такомиллаштириш чора-тадбирлари тўғрисида»даги 3149-сонли қарорига асосан ташкил этилган бўлиб, мулкни реализация қилиш бўйича қонунийлик, шаффофлик ва холисликни таъминлаш, нарх-наво манипуляцияси ва бошқа суиистеъмолчиликларга йўл қўймаслик ҳамда уларнинг олдини олиш, ер участкаларига бўлган ҳуқуқни реализация қилишда коррупцияни, давлат мулкини сотишда турли ноқонуний тузилмалар пайдо бўлишининг олдини олишга хизмат қилиб келмоқда.\n2020 йилнинг 6 ойи мобайнида «E-IJRO AUKSION» савдо майдончасида очиқ аукционлар орқали бошланғич нархи 559 млрд сўмлик 8,4 минг мулк 651,2 млрд сўмга, яъни бошланғич нархига қараганда 92 млрд сўм қимматроққа реализация қилинди. Онлайн аукционларда қатнашиш учун 34,3 минг нафардан ортиқ иштирокчилардан аризалар келиб тушган бўлса, уларнинг асосий қисми тадбиркорлик ва якка тартибда уй-жой қуриш учун ер участкаларини сотиб олиш истагини билдирган.\nКоронавирус пандемияси даврида Республикамизда тадбиркорлар учун тадқим этилган имтиёзлар натижасида биргина июнь ойида ўтказилган онлайн аукционларда иштирокчилар сони янада ошиб, мулкларни харид қилишда қизғин курашлар бўлиб ўтди. Мисол учун:\nТошкент вилояти, Оҳангарон туманидаги автомобилларга газ қуйиш шохобчаси қуришга мўлжалланган ер участкаси учун ўтказилган савдода 4 та талабгор бошланғич нархи 127 млн.сўмлик лот учун курашиб, 135 қадамдан сўнг, якунда ушбу ер участкаси 985 млн сўмга реализация қилинди.\nХоразм вилояти, Гурлан туманидаги давлат активи бўлган тикувчилик мажмуаси электрон онлайн аукционда 95,9 млрд сўмга сотилди.\nТошкент шаҳри Учтепа тумани, Дилкаш кўчаси, 2-уйда жойлашган бошланғич нархи 750 млн сўм бўлган собиқ завод ҳудуди ҳамда мазкур бинодаги текстил ишлаб чиқариш ускуналари учун савдоларда 15 нафар иштирокчи ўртасида ўтган онлайн аукционда мулк нархи 796 қадамга оширилиб, 12,7 млрд сўм нарх тасдиқланди.\nҚорақалпоғистон Республикаси, Нукус шаҳридаги бошланғич нархи 7,6 млн сўмлик кўпқаватли турар жой бинолари қуришга мўлжалланган ер участкаси онлайн савдоларда 705,2 млн сўмга сотилди. Онлайн савдода 5 нафар иштирокчи ўртасида қизғин кураш борган.\nСамарқанд вилояти, Қўшрабод туманидаги бошланғич нархи 3,9 млн сўмлик ер участкаси учун онлайн савдоларда 218 млн сўмга сотилди. Онлайн савдода 2 нафар иштирокчи ўртасида савдолар ўтди.\nТошкент шаҳри, Шайхонтоҳур туманидаги бошланғич нархи 291 млн сўмлик ер участкаси учун онлайн савдоларда 888,8 млн сўмга сотилди. Онлайн савдода 11 нафар иштирокчи ўртасида қизғин кураш борган.\nЮқорида келтирилган онлайн савдолар натижасидан кўриниб турибдики, «E-IJRO AUKSION» ягона электрон савдо майдончаси орқали ўтказилган электрон онлайн аукционлар очиқлик тамойилига асосланиб, самарали тарзда ўтказилмоқда. Яратилган тизим халқимизни рози қилиш билан бирга, фуқароларнинг турли идораларнинг остонасида мулк сотиб олиш, уни расмийлаштириш билан боғлиқ масалаларда сарсон бўлиши ҳолатларига чек қўймоқда.\nБугунги кунда e-auksion.uz савдо майдончасида 8,7 мингдан ортиқ мулклар савдога чиқарилган бўлиб, 3700 дан ортиқ тадбиркорлик фаолияти учун, 2200 дан ортиқ якка тартибда уй-жой қуриш учун ер участкаларини сотиб олиш имконияти мавжуд. Сиз ҳам шаффоф аукционларда иштирок этиб, мулк эгасига айланинг.\n«E-IJRO AUKSION»: Тошкент шаҳрида 2 гектар ер участкаси қарийб 22 млрд сўмга сотилмоқда\nE-IJRO AUKSION: бир кунда 5,6 млрд сўмлик ер участкалари сотилди


Мирзиёев сарҳисобни бошлади: АКТ вазири нега лавозимдан озод қилинди? - Zamin.uz\n12:16 / 21.09.2018\nЎзбекистон президени Шавкат Мирзиёев йил бошида берилган топшириқлар бўйича сарҳисобни бошлади, деб хабар қилмоқда Спутник Ўзбекистон нашри.\nХусусан, Мирзиёев, 19 сентябрь куни ўтказилган Ахборот технологиялари ва коммуникациялари соҳасини ривожлантириш ишлари таҳлилига бағишланган йиғилишда Ўзбекистон ахборот технологиялари ва коммуникацияларини ривожлантириш вазири Азим Аҳмедхўжаевни нега лавозимидан озод қилганига изоҳ бериб ўтди.\n«Ахборот технологиялари ва коммуникациялари ривожи барча соҳаларнинг жадал тараққиётига хизмат қилади, одамларга қулайлик яратади. Йил бошида ушбу муҳим соҳани ривожлантириш бўйича белгилаб берилган кўплаб вазифалар ижроси тўлиқ таъминланмади. Тармоққа инвестиция жалб этиш, хизматлар ва тайёр дастурий маҳсулотларни экспорт қилиш аҳволи бизни умуман қониқтирмайди. Шунинг учун вазирликнинг раҳбариятини ўзгартиришга мажбур бўлдик.\nЎзбекистон раҳбари янги вазир ва унинг ўринбосарлари бундан тегишли хулоса қилиб, ўз ишларини мутлақо бошқача тарзда ташкил этишлари лозимлигини қайд этган.\n«Мавжуд муаммоларни тезроқ бартараф этиш ва тармоқни тубдан ривожлантириш, жалб этилаётган инвестициялар ва экспорт ҳажмини кескин кўпайтириш, энг муҳими, қисқа даврда тизимда сезиларли ижобий ўзгаришларни таъминлаш керак», – деб айтган президент.\nМажлисда шунингдек, 2018 йил 19 февралдаги “Ахборот технологиялари ва коммуникациялари соҳасини янада такомиллаштириш чора-тадбирлари тўғрисида”ги фармони ва президент ҳузуридаги йиғилишларда берилган топшириқлар ижросини таъминлаш қандай бораётгани таҳлил қилинди. Соҳани жадал ривожлантириш бўйича муҳим вазифалар белгилаб берилди.\nСоҳада кадрлар танқислиги сезилаётгани, Тошкент ахборот технологиялари университети ва унинг филиалларида илмий салоҳиятга эга педагоглар бор-йўғи 21 %ни ташкил этиши қайд қилинди. Шу боис университетда ўқитувчиларнинг илмий салоҳиятини ошириш ва илмий-тадқиқот ишлари кўламини кенгайтириш зарурлиги таъкидланди.\nХорижий тажрибани чуқур ўрганган ҳолда, мамлакатда ахборот-коммуникация инфратузилмасини ривожлантиришга қаратилган 5 йиллик миллий дастурни ишлаб чиқиш вазифаси қўйилди. “Замин” янгиликларини “Telegram”да кузатиб боринг\n14-06-2019, 17:22, Ўзбекистон\n19-04-2018, 16:32, Ўзбекистон\n24-02-2018, 19:55, Ўзбекистон\n20-02-2018, 14:35, Ўзбекистон


Тошкентда 31 минг йўл белгисининг “сроги ўтган”. Уларни алмаштиришга ким масъул? | Qalampir.uz\nТошкентда 31 минг йўл белгисининг “сроги ўтган”. Уларни алмаштиришга ким масъул?\nЖамият\t05 Август 19:49 2894\n2021 йил Тошкент шаҳрида 45 та светофор ўрнатилиши керак эди, лекин ҳозиргача уларнинг 16 таси ўрнатилган холос. Бу ҳақда Тошкент шаҳар ЙҲХБ бошлиғи ўринбосари Азиз Садиров маълум қилди.\n“Тошкент шаҳрида ҳар йили шаҳар ҳокимияти билан келишган ҳолда дастур тасдиқлатамиз, бу йил 45 та светофор қўйилиши режа қилинганди, ҳозир 16 таси ўрнатилган. 2020 йилда тасдиқланган дастур асосида, йўл белги, йўл чизиғи ва светофорлар учун 49 млрд пул ажратилиши керак эди, лекин 12 млрд сўм пул ажратилган. 2021 йилда ҳам ажратилиши керак бўлган маблағ 45 млрд сўм эди лекин, 12 млрд га яқин пул ажратилган”, дейди Тошкент шаҳар ЙҲХБ бошлиғи ўринбосари.\nМаълум қилинишича, 2017 йилда эски намунадаги йўл белгиларини янги нур қайтаргич йўл белгиларига алмаштириш бўйича қарор қабул қилинган. Лекин ҳалигача 45 минг дона йўл белгисидан 31 минг донаси алмаштирилмаган. 2019 йилда янги йўл белгилари ўрнатиш, эски турдаги йўл белгиларини замонавий нур қайтарувчи йўл белгиларига алмаштириш ва йўқолган йўл белгиларини қайтариш бўйича 763 та топшириқ, 1300 та ёзма кўрсатма берилган бўлса, деярли 50 фоиз иш умуман бажарилмаган. Aпрель-октябрь ойларида 69 фоиз зарур йўл белгилари алмаштирилмаган бўлса, 49 фоизи қайта тикланмаган. Ҳозирда Тошкент шаҳрида 45 926 та йўл белгиси мавжуд.\n“Йўлларда ҳаракат ташкил этиш маркази тарихига назар ташлайдиган бўлсак, бу ташкилот 1972 йилда ташкил топган. 2018 йилда Россияга бориб малака ошириш давомида айнан йўл ва йўл белгилари билан шуғулланувчи ташкилот билан танишдим. Биргина корхонада 1000 дан ортиқ ходим фаолият олиб боради. У ерда кўрганларимиз асосида келиб таклифлар бердик. 2019 йилда бу ташкилот номи “Йўлларда ҳаракатни ташкил этиш маркази” деб ўзгартирилди. Лекин унинг структураси ўзгармади. 1972 йилда қандай ташкил топган бўлса, шундайлигича фаолият олиб боряпти, умуман талабга жавоб бермайди”, дейди Aзиз Садигов.\nПойтахт ЙҲХБ бошлиғи ўринбосарининг таъкидлашича, “Йўлларда ҳаракатни ташкил этиш маркази”ни структуравий равишда тизимли қайта кўриб чиқиш лозим. Чунки фақат ишчи гуруҳларгина замонавий талабга жавоб беради, холос.\n22 Сентябрь 15:47 33336\n21 Сентябрь 12:00 27329\n23 Сентябрь 16:54 20728


Оммавий диктант-2020 пойтахти мақоми учун илк бор Ўзбекистон курашади - 21.10.2019, Sputnik Ўзбекистон\nОммавий диктант-2020 пойтахти мақоми учун илк бор Ўзбекистон курашади\n“Оммавий диктант” акциясида Қорақалпоғистон 2019 йил илк бор минг кишидан ортиқ қатнашчи билан иштирок этди. Ушбу ҳолат Нукуснинг 2020 йилда мазкур гуманитар... 21.10.2019, Sputnik Ўзбекистон\n13:41 21.10.2019 (янгиланди: 19:48 23.10.2019)\n© Оргкомитет тотального диктанта в КаракалпакстанеТотальный диктант в Нукусе\n© Оргкомитет тотального диктанта в Каракалпакстане\n“Оммавий диктант” акциясида Қорақалпоғистон 2019 йил илк бор минг кишилик қатнашчи билан иштирок этди. Ушбу ҳолат Нукуснинг 2020 йилда мазкур гуманитар лойиҳада пойтахт мақомига эга бўлиш учун даъво қилиш ҳуқуқини беради.\nТОШКЕНТ, 21 окт — Sputnik. Нукус 2020 йилда Оммавий диктант пойтахти номи учун курашаётган Россиядан ташқаридаги ягона хорижий шаҳар бўлмоқда. Мазкур ҳудудда жорий йил илк маротаба бўлиб ўтган халқаро акцияга мисли кўрилмаган қизиқиш намоён бўлганди.\nОнлайн-сайловнинг 1-босқичи лойиҳа сайтида бугун - 21 октябрда бошланади. Нукусдан ташқари Оммавий диктант пойтахти мақоми учун Россиянинг 9 та шаҳри - Ростов-на-Дону, Челябинск, Екатеринбург, Ижевск, Тамбов, Қозон, Вологда, Краснодар ва Санкт-Петербург курашади.\nОнлайн-сайлов жори йил 11 ноябргача (Москва вақти билан соат 10.00) давом этади. Унда ҳар ким сайтда рўйхатдан ўтган ҳолда қатнашиши мумкин. Ҳар бир фойдаланувчи 24 соат давомида фақат бир марта ўз овозини бериши мумкин бўлади.\nБиринчи босқич якунлари бўйича беш шаҳардан таркиб топган дастлабки рўйхат (шорт-лист) эълон қилинади. Ғолиб-шаҳар номи 2020 йил февралда маълум бўлиб, 4 апрелда эса танланган пойтахтда асосий Оммавий диктант бўлиб ўтади.\nНукуслик диктатор иқрори: рус тилига қизиқиш, "ўлик жонлар" ва айёр тиниш белгиси\n16 Апрел 2019, 14:21\nТадбир пойтахти ОАВ ва ижтимоий тармоқларнинг оммавий эътибор марказига айланиб бормоқда. Ҳар йили кўнгилли равишда диктант ёзиш учун ўтказилаётган ушбу маориф акцияси барча хоҳловчиларга рус тилини ўрганишга ва унда ўз саводхонлигини оширишга чақиради. Оммавий диктант илк бор 2004 йилда Новосибирск Давлат университетида ўтказилган эди. Акция қисқа муддатда халқаро мақомга эга бўлиб, дунёда энг кенг миқиёсли бўлишга улгурди.\n2019 йилда рус тилидаги билимларини дунёнинг 80 мамлакатидаги 1 200 шаҳарда истиқомат қилувчи 236 000 киши синаб кўрган эди. 2018 йил акция пойтахти этиб Владивосток, 2019 йил эса Таллин онлайн-сайлов натижалари бўйича ғолиб деб топилди.\nSputnik Ўзбекистон ахборот агентлиги Қорақалпоғистондаги ушбу маориф лойиҳанинг ахборот ҳамкори сифатида иштирок этмоқда. Оммавий диктантни республиканинг Халқ таълими вазирлиги, Рус миллий маданият маркази ва Қорақалпоғистон олий ўқув юртлари қўллаб-қувватлади.


Ёпиғлиқ бозор ёпиғлиғича қолди\nЧеркизов бозорида ишлаган меҳнат муҳожирларининг кўпи шу кунда қайга бош уришни билмай ҳайрон.\nМосква мэри Юрий Лужков 15 июль куни Черкизов бозори батамом ёпилганини қайд этаркан, бозорда ишлаган меҳнат муҳожирлари яқин вақт ичида Россия пойтахтини тарк этишлари лозимлигини таъкидлади.\nЧеркизов бозори ёпилган кунлари у ердаги ҳаммоллик ишлари асосан тожикистонлик ва ўзбекистонликлар қўлида эканлиги, уларнинг умумий нуфузи камида 15 минг нафар эканлиги тўғрисида ҳикоя қилган эдик.\nШунча одам, таъбир жоиз бўлса, бозордошлари қатори икки ҳафтадан бери бозорнинг очилишига умид қилиб турган эди.\nБугунга келиб умид қолмади.\n- Битта ўзбекларга эмас¸ қолганларга ҳам бир хил таъсир бўлаяпти. Бозорга киргани учун уларнинг ҳаммаси ишсиз қолаяпти. Иш йўқ. Баъзилари уйига қайтиб кетаяпти¸ баъзилари бошқа иш излаяпти. Битта-яримтаси криминалга ўтиб кетаяпти¸ дейди Россиядаги ўзбекларнинг “Ватандош” нодавлат ташкилоти раҳбари Усмонали Баратов бозордаги бугунги вазият ҳақида айтаркан.\nБир сўз билан айтганда парокандалик.\nЧеркизов бозори атрофидаги вазиятни “Фуқаролик кўмаги” нодавлат ташкилоти вакили Баҳром Ҳамроев ҳам яқиндан кузатиб турибди.\nБозор ёпилиши билан унинг ҳудудидаги ётоқхоналарда яшаётган минглаб марказий осиёлик кўчага ҳайдаб чиқарилган эди.\nБаҳром Ҳамроевнинг айтишича, кўчада қолганлар учун жамоат ташкилотлари ўтган кунларда иссиқ овқат уюштиришга ҳаракат қилди. Лекин бу ҳаракатни ҳам Москва раҳбарияти бўғиб қўйди.\n- Профсоюз ташкилотлари ишсиз¸ уйсиз қолганларга соат 12.00 дан 19.00 гача иссиқ овқат ташкил қилган эди. Яъни хоҳлаган киши келиб, текинга бир марта овқат еб кетиши мумкин эди. Россия ҳукумати бунга норозилик билдириб, уларнинг фаолиятини тўхтатди, дейди Баҳром Ҳамроев.\nМосква ва пойтахт атрофида ишлаётган меҳнат муҳожирлари билан қилган суҳбатларимиздан маълум бўлишича, улар нафақат Черкизов бозоридан, балки бошқа объектлардан ҳам сиқиб чиқарилмоқда.\n- Ҳа. Болалар сарсон бўлиб¸ кўчама-кўча юрибди. Ҳозир бизнинг районга ҳам иккита-учта Газел билан келиб босиб олиб кетаяпти¸ дейди Россияда меҳнат қилаëтган меҳнат муҳожири.\nХўш, меҳнат муҳожирларини ҳайдаб чиқаришга нима учун бу қадар зўр берилаяпти?\nБу савол жавоби ҳам 15 июль куни пайдо бўлди. Интерфакс ахборот агентлиги хабарига қараганда, Москва шаҳар Меҳнат ва аҳоли бандлиги департаменти бошлиғи Олег Нетеребский чоршанба куни ўтказилган матбуот анжуманида Россия пойтахти меҳнат мигрантлари учун ажратиладиган квоталарни 2010 йили жорий йилдагидан учдан бир ҳиссага камайтириши тўғрисида баёнот берган.\nХўш, мана шундай шароитда меҳнат муҳожири нима қилиши керак?\nБу саволни Россиядаги ўзбекларнинг “Ватандош” нодавлат ташкилоти раҳбари Усмонали Баратовга бердик.\n- Бир нарса дейиш қийин. Чунки бу ерда Россия фуқароларининг ўзи ҳам оғир аҳволда. Иш масаласи жуда қийин бўлаяпти. Медведевнинг айтиши бўйича¸ кузда - октябр ойларига бориб бундан ҳам оғир аҳвол бўлади. Шунинг учун бир нарса дейиш қийин. Ҳеч ким эртага нима бўлишини айта олмайди¸ дейди Усмонали Баратов.\nМосквадаги “Тожиклар Халқ лигаси” нодавлат ташкилоти раҳбари Каромат Шарипов саволимизга жавоб берар экан¸ ишсиз қолган меҳнат муҳожирларига психологик ёрдам кераклигин айтди.\n- Бу ишда Москва шаҳри ва Москва вилояти ҳудудидаги жамоат ташкилотларининг кўнгилли вакиллари – психологларнинг ёрдамига эҳтиёж бор, дейди Каромат Шарипов.\nУнинг айтишича, тожикистонлик меҳнат муҳожирларининг кўп масалалари Тожикистоннинг Москвадаги консулхонаси томонидан ечилмоқда. Айни пайтда, Каромат Шарипов фикрича, Ўзбекистон элчихонаси ҳам бу масалаларга кўпроқ эътибор берса, яхши бўлар эди.


Ўзбекистонда чиқиндиларни саралаб топширганлар рағбатлантирилади – mulkdor.com\nЎзбекистонда чиқиндиларни саралаб топширганлар рағбатлантирилади\nApril 26 2019, 09:04 ЖамиятИқтисодИқтисодиёт хабарлариЎзбекистонЭълонларЯнгиликлар\nЭкология ва атроф-муҳитни муҳофаза қилиш давлат қўмитаси аҳолини чиқиндиларни саралашга рағбатлантириш учун Clean City лойиҳасини тайёрламоқда, дея хабар қилди «Газета.uz» нашри.\nЛойиҳа 23 апрель куни маиший қаттиқ чиқиндиларни бошқариш соҳасида фаолият кўрсатаётган ташкилотлар учун ташкил этилган давра суҳбатида Экология қўмитасининг абонент хизматлари фаолиятини мувофиқлаштириш ва биллинг тизимини жорий этиш бўлими бошлиғи Даврон Абдуллаев томонидан тақдим этилди.\nМутахассиснинг сўзларига кўра, лойиҳа чиқиндиларни қайта ишлаш заводларнинг сараланган чиқиндиларни қабул қилиш пунктларини очишни кўзда тутади. Тизимни бир ой ичида ишга тушириш режалаштирилмоқда.\nҚабул пунктларига сараланган чиқиндиларни топширган фуқароларга ID-карталар тақдим этилади. Ушбу карталарга топширилган ҳар бир килограмм чиқинди учун пул тўлови туширилади, маблағларни эса лойиҳа ҳамкорларининг савдо шохобчаларида сарфлаш мумкин бўлади.\nЛойиҳани қаттиқ маиший чиқиндилар борасидаги кластерлар ва чиқиндиларни қайта ишлаш заводлари қўллаб-қувватлади. Улар ўртасида ўз вақтида сараланган чиқиндиларни етказиб берувчиларга нақд ёки пул ўтказиш йўли билан тўлов қилиш масаласида баҳслар мавжуд эди. Бугунги кунда чиқиндиларни саралаш билан расмий мақомга эга бўлмаган жисмоний ва юридик шахслар шуғулланмоқда. Шу сабабдан соҳада қўшилган қиймат солиғини тўлашдан қочишга имконият туғдирувчи «соядаги иқтисодиёт» катта устунликка эга эди.\nДаврон Абдуллаевнинг таъкидлашича, тизим чиқиндиларни саралаб қабул қилувчи ва уларни қайта ишловчилар ўртасидаги оралиқни олиб ташлашга имкон беради. Лойиҳа ҳар бир тур бўйича йиғилган чиқиндилар миқдори ва қаттиқ маиший чиқиндиларни қабул пунктларига топширган жисоний шахслар даромадлари бўйича шаффоф ҳисоб-китоб юритилишига имкон туғдиради.\nМарҳум шайхнинг жиянидан ҳақдор қарийб $1 000 000 ...\nТошкентлик 34 яшар Темур Абдувоҳидов қарийб 808 минг 500 доллар пулини озодликдан маҳрум қилинган Шарофиддин Саттиевдан ундира олмаяпти. Абдувоҳидовнинг 30 январь куни ...\nЖамиятJanuary 31 2018, 08:01\nУ. бакиров: кечаги хавотиримиз, бугун ўз ...\nКеча, 18 сентябрь оқшомида президент Мирзиёевнинг Тошкент аэропортидаги "сирли" сафари ҳақида биринчи бўлиб камина, "БУГУН ПРЕЗИДЕНТ АҚШга ЖЎНАБ КЕТДИ, ЛЕКИН..." номли мақола ...\nЖамиятSeptember 19 2017, 06:09


Футболчи арилар ҳақида эшитганмисиз! Британияликлар бунинг уддасидан чиқдилар » Ўзбекистон янгиликлари – Zamin.uz\nФутболчи арилар ҳақида эшитганмисиз! Британияликлар бунинг уддасидан чиқдилар\n25 февраль 2017, 11:46\nҚиролича Мария номидаги Лондон университети олимлари ҳашаротлар бир-бирларини кузатиб, ўзаро тажриба алмашишга қодирликларини исботлаш учун тукли ариларни "футбол" ўйнашга ўргатдилар. Бу ҳақда Science нашрига таяниб Кун.уз хабар бермоқда.\nБунинг учун арилар шарчани марказдаги доирага олиб боришлари керак бўлган "майдончага" жойлаштирилганлар. Олимлар намуна сифатида ариларнинг рангига ўхшаш бўлиши учун қора-сариқ чизиқли таёқчаларни қўллаб, ариларга нима қилиш кераклигини кўрсатиш беришган.. Арилар топшириқни тўғри бажарган ҳар бир уриниш учун ширин сироп билан "мукофотланишган".\nОлимлар бир неча арини ўргатиш улар қолган ариларга ўз кўникмаларини кўрсатиш учун кифоя қилишини аниқлашган. Натижада маълум вақтдан кейин тажриба таёқчалари ёки арилар ҳаракатини кузатган бошқа арилар "футбол" билан ўзларига ширинлик ишлаб топишга "ўрганиб олганлар".\nМақолада айтилишича, кузатув орқали ўрганиш билим олишнинг энг мураккаб шаклларидан бири ҳисобланади. Авваллари ҳашаротлар бунга қодир эмаслар, деб ҳисоблаб келинган.\nЯнгиликлар » Жамият » Футболчи арилар ҳақида эшитганмисиз! Британияликлар бунинг уддасидан чиқдилар\n21:52 Краснодарда асалари қутилари ортилган автомобиль ағдарилиб, асаларилар одамларга ҳужум қилди\n14:20 Олимлар фалажни даволашнинг йўлини топишди\n11:52 Минглаб асаларилар икки кун давомида Mitsubishi'ни таъқиб қилишди


Жигар саломатлиги учун фойдали бўлган 5 та маҳсулот » Ўзбекистон янгиликлари – Zamin.uz\n, 02 2021, 20:53\n22 мар, 11:03 1 477 Ҳаёт тарзи\nЖигарнинг меъёрида ишлаши учун унга ҳамиша глюкоза, витамин ва минераллар керак. Буларнинг барчасини эса қуритилган мевалардан олиш мумкин. Сабаби улар шакар қўшилмаган, витамин ва клетчаткага бой бўлган мутлақо табиий маҳсулотдир. Жигар учун энг фойдалилари қуритилган ўрик, олхўри ва анжир ҳисобланади. Фақатгина уларни юқори калорияга бой маҳсулот эканлигини унутмаслик лозим. Шунинг учун қуритилган меваларни чекланган миқдорда истеъмол қилиш ҳамда кунлик калория миқдорини ошириб юбормаслик зарур.\nЖигар учун фойдали 6 маҳсулот 23 окт, 11:17\nЖигар учун 7 та энг фойдали маҳсулот... 10 фев, 06:55\nЖигарни «эзувчи» кундалик 9 та одат ва уни тозаловчи 11 та маҳсулот 10 ноя, 19:30


Навбатдаги шармандагарчилик! » Lochinlar.UZ\n» Суперлига » Навбатдаги шармандагарчилик!\nРотация керак деганимда оғзимга урганлар кўриб қўйинг. Бир хил таркиб тушавериши, захирада бир хил таркиб ўтираверишини оқибати бу!\nЁшларга ҳам имкон бериб туриш керак. Мавсум бошида Ғуломжоновни “Шер-зод, ўзимизни каш-фи-ёт” деб ўтиргандик, биронта ўйинда кўрмадик. Қанотдан кириб бориб иккинчи қаватга тўпни оширавердик, оширавердик. Бугун ҳам охирида шу ишни қилмоқчи бўлишганда тўпни олдириб қўйишди, рақибнинг айнан шу ҳужуми эса гол билан тугади.\nБулар нима қилишяпти? Дебютант “Турон”ни уйида ютолмаса, аутсайдер “Андижон”га ютқазиб ўтирса...\nБитта гап гапирсангиз: “Мураббийга ақл ўргатма” дейдиган қадрдонлар, кўряпсизми, мухлис ҳам бир нарсани билмаса гапирмайди, жамоасига қайғ ургани сабабидан гапиради.\nНАВБАҲОР – АНДИЖОН 0:1\nОгохлантириш: Дониёр Абдуманнопов 1, Иброҳим Отахонов, 8 Даврон Ҳошимов, 36 Жасур Жалолиддинов, 39, Усмонали Исмоналиев, Низомиддин Зиёвутдинов, Азим Аҳмедов, 44, Қувондиқ Рўзиев, 43 Аббос Ғуломов 54, Абдувоҳид Ғуломов, 57 Сардор Теляков, 70 Пламен Димов, 84скачать dle 10.4фильмы бесплатно\nZuxriddin 04-07-2021 19:11\nМухлис 04-07-2021 05:00\nнавбахор чукиб кетди азими ва бошкалари ким булса хам кетсин шу хам жамоами уйин 0 жалиловни хам бушатиш керак ойбек саматов хам кетсин эссиз шунча харакат хар йилги эртак тугади кузичокни бури ебкетди деб утиради махтанчоклар шарманда килиб шов шув килади мавсум бошида кейин тили оркасига кириб кетади кескин узгариш килиш керак булмаса хаммага реклама булиб кучли 14 уринда юради бу боларда бет йук олган ойлиги юкаверарканда\nФутбол ишкибози 03-07-2021 23:07\nДУСТ АЧИТИБ ГАПИРАДИ..АЧИТИБ ГАПИРГАНЛА НАВБАХОРНИ ДУШМАНИ ДЕБ ХИСОБЛАШАДИ..АКЛИ КАЙНАБ КЕТГАНЛАР...\nakram1985 03-07-2021 23:03\nЖалилов хам кетсин кари туллак эски фикрлаши билан навбахорни хароб килди холос!!!!!\nNo name 03-07-2021 22:54\nRasman Azim ahmedov klubni tark etdi\nзокиржон 03-07-2021 22:39\nэссиз шунчалик хам буладими?


Қўшничилик ҳаққи – Qumqo'rg'on sadosi\nИнсон боласи ўзининг кундалик ҳаётида истайдими, истамайдими барибир доимий равишда алоқада бўлиб турадиган тоифалардан бири қўшнилардир. Киши ҳаётининг осойишталиги, бахти, қувончи кўпинча қўшни ила кечадиган алоқаларга боғлиқ бўлади. Агар Аллоҳ таоло бандага яхши қўшни ато қилса у кўпгина хайрга сабаб бўлади. Аксинча, ёмон қўшнидан ҳар хил ёмонлик кутишнинг ўзи турмуш ҳаловатини кеткизади. Ушбу ва шунга ўхшаш мулоҳазалар аслида Исломда қўшничилик алоқасига алоҳида эътибор берилган. Қўшнининг ҳаққи юқори кўтарилган.\nАллоҳ таоло Қуръони каримда бу тўғрисида шундай деб марҳамат қилади: “Аллоҳга ибодат қилинг ва унга ҳеч нарсани шерик қилманглар! Ота-оналарга яхшилик қилинглар! Шунингдек, қариндошлар, етимлар, мискинлар, қариндош-қўшни-ю бегона қўшни, ёнингиздаги ҳамроҳингиз, йўловчи (мусофир)га ва қўл остингиздаги (қарам)ларга ҳам (яхшилик қилинглар)! Аллоҳ кибрли ва мақтанчоқ кишиларни севмайди” (Нисо сураси 36-оят). Ушбу оятда қўшни мўмин ёки кофир деб ажратилмаган. Шунинг учун ҳам муфассирлар кофир қўшнига ҳам яхшилик қилиш керак дейдилар. Расуллуллоҳ саллоллоҳу алайҳи васаллам шундай деб марҳамат қиладилар “Ким Аллоҳга ва охират кунига ишонса яхшиликни гапирсин ёки жим турсин. Ким Аллоҳга ва охират кунига ишонса қўшнисига азият бермасин дедилар” (Имом Бухорий ривояти). Ҳадисда қўшнига азият бермаслик қиёмат кунига иймон келтириш билан ёнма-ён келяпти.\nИсломда қўшничилик ҳақи кўп. Аммо уларнинг барчаси қуйидаги тўрт ҳаққа боғланади.\n1. Қўшнига озор бермаслик.\nҚўшнига озор беришлик шариатимизда қаттиқ қораланади. Абу Ҳурайра розияллоҳу анҳудан ривоят қилинган ҳадисда: Расулуллоҳ саллоллоҳу алайҳи васаллам: “Қўшниси унинг озори ва ёмонлигидан омонда бўлмаган жаннатга кирмайди ” деганлар. (Имом Муслим ривояти). Жаннатга кириш учун инсон бир масжидга бориши, бирон бир бозорга бориши, савдо йўлида юриши ва ҳакозо эмас ҳатто яшаб турган уйининг ўзида қўшнисига яхшилик қилиб бўлса ҳам жаннатга киришини Жанобимиз алайҳиссалом ўзининг муборак ҳадисларида таъкидламоқда. Жамиятда шундай қўшнилар борки, қўшниси унинг ёмонлигидан чидай олмай уйини сотиб кўчиб кетишга мажбур бўлаяпти. Яна Абу Ҳурайра розияллоҳу анҳудан ривоят қилинган ҳадисда бир киши Расулуллоҳ саллоллоҳу алайҳи васалламга: “Ё Расулуллоҳ бир аёл кечалари билан ибодат қилиб чиқади, кундузлари эса рўзадор. Вақти-вақти билан эҳсон ҳам қилиб туради. Лекин қўшниси унинг тилининг заҳарлигидан кўп азият чекади”-деди. Расулуллоҳ саллаллоҳу алайҳи васаллам: “Унда ҳеч қандай яхшилик йўқ. У дўзах аҳлидандир.”- дедилар. Бу аёлни тилининг заҳарлигидан қилган хайрли амалларини ёпиб дўзах аҳлидан бўлишига сабабчи бўлаяпти. Расулуллоҳ саллаллоҳу алайҳи васаллам: “Унда яхшилик бор у жаннат аҳлидандир”- дедилар.\n2. Қўшнини ҳимоя қилишлик.\nҚўшнига қилинган тажаввуз, унга қилинган камситилиш борасида ҳимоя қилиш. Бу тўғрида мазҳаббошимиз Имоми Аъзам (р.а.) нинг ароқ ичувчи қўшнисини қамоқхонадан қутқариб уни ҳимоя қилганлиги сўзимизнинг исботидир. Имом Аъзам (р.а.) га бу ароқ ичувчи қўшниси кўп азият берар эди. Ҳатто кечаси мутаоло қилаётган пайтда ҳам ҳазратга кўп бор халақит берар эди. Ҳазрат қўшнисини қамоққа тушганини эшитиб уни ҳимоя қилиб озод қилади. Бу бир мусулмоннинг ўз қўшнисига яхшилик қилиб ҳимоя қилганлигидан далолат беради.\n3. Қўшнига эҳсон ва яхшилик қилиш.\nАбу Ҳурайра розияллоҳу анҳудан ривоят қилинади: Расулуллоҳ саллаллоҳу алайҳи васаллам: “Ким Аллоҳга ва охират кунига имон келтирган бўлса бас, қўшнисига икром қилсин”-дедилар. Яна бир ҳадисда Абу Зар Ғиффорий розияллоҳу анҳудан ривоят қилинади: Расулуллоҳ саллоллоҳу алайҳи васаллам Абу Зар Ғиффорий (р.а.) га : “Ё Абу Зар, агар сен шўрва қилсанг бас, сувини кўпроқ қилгин ва қўшниларингдан ҳам хабар олгин” – дедилар. Қадимда мана шу одат кенг тус олган. Бувиларимизнинг ҳикоя қилиб беришича икки қўшни орасида бир коса бўлиб, ушбу косага бирор нарса тўлдирилиб қўшнилар орасида борди-келди қилинар эди деб айтганининг гувоҳи бўлганмиз. Ҳозирда бу одат унутилиб кетаяпти. Гоҳида чақириқларга борганимизда казо-казо одамларнинг келганига гувоҳ бўламиз-у, аммо ўзининг камбағал қўшнисини чақирилмаганининг шоҳиди бўламиз.\n4. Қўшнисидан келаётган озорларга сабр қилиш.\nБиринчи ҳақ қўшнига озор бермаслик бўлса, тўртинчи ҳақ қўшнидан келаётган озорларга сабр қилишдир. Ўтган уламоларимиз буни яхши англаганлар ва англатиб берганлар. Ҳасан Басрий (р.а.) айтади: “Чиройли иш қўшнига озор бермасликнинг ўзи эмас, балки улардан келаётган ёмонликларга сабр қилишдир”.\nАслини олганда бошқача. Ёмонлик қилган одамга унинг ёмонлигига яраша жавоб қилишга ҳақлидир. Лекин қўшнидан ёмонлик кўрганда ундаги азиятга сабр қилиш фазилатлидир.\nХулоса ўрнида шуни айтишимиз лозимки, юқоридаги қўшничилик ҳақларига риоя этсак, қўшнилар орасидаги муносабатлар мустаҳкамланиб узилган ришталар боғланади. Аллоҳ таоло қўшниларимиз орасидаги меҳр-у муҳаббатни зиёда айласин!\nтумандаги “Абу Бакр Сиддиқ” жоме масжиди имом хатиби\nПрезидентнинг олий мажлисга мурожатномаси институтининг сиёсий -ҳуқуқий аҳамияти\nКАСБ ТАЛАБЛАРИНИ СУИИСТЕЪМОЛ ҚИЛИШ ОҚИБАТЛАРИ\nVocabulaire du bouddhisme japonais en deux tomes- Tome 1, A-K ; Tome 2 : M-Z pdf telecharger\nYanvar 19, 2021 Yanvar 11, 2022\nВасиятнома қандай тузилиш лозим?\n«Анор-2021» танловининг ғолиблари аниқланди\nAvgust 31, 2021 Yanvar 11, 2022


Мушук Леопольд ва Ўлмас Кашчей эртак қаҳрамонлари рейтинги чўққисини забт этди\n21:08 / 29.05.2015\nРоссияликлар ўртасида ўтказилган сўровнома натижаларидан маълум бўлишича, улар мушук Леопольдни энг ижобий мультфильм қаҳрамони деб ҳисоблашади. Салбий қаҳрамонлар рейтингида эса биринчилик Ўлмас Кашчейга насиб қилди.\nСўровнома Superjob.ru портали тадқиқот маркази томонидан ўтказилди.\nЎлмас Кашчейни сўровномада иштирок этганларнинг 63 фоизи энг салбий қаҳрамон деб ҳисоблаши маълум бўлди. Иккинчи ўринни Ялмоғиз кампир 47 фоиз овоз билан эгаллади. Карабас-Барабас ва Бармалей эса 24 ва 23 фоиз овоз тўплади.\nШунингдек, Змей Горинич ва Кулранг бўри, Қор маликаси ва бошқа салбий қаҳрамонлар рейтингдан ўрин олди.\nЧет эл мультфильмларининг салбий қаҳрамонлари ичидан Волан-де-Морт (4 фоиз) ва Кўксоқол (3 фоиз) рейтингга киритилди.\nЛеопольддан ташқари (18 фоиз овоз), россияликлар уч паҳлавонни (16 фоиз), Кулойим ва Винни-Пухни (12 фоиздан) энг ижобий қаҳрамонлар сирасига киритди.\nШунингдек, Чебурашка, Крокодил Гена бошқа эртак қаҳрамонлари “ижобий” рейтингдан ўрин олди.


Қувадаги «разбор» бир йигитнинг ўлимига сабаб бўлди\nҚувадаги «разбор» бир йигитнинг ўлимига сабаб...\n04.11.2019 12:25 0 9972\nҚува туманида икки гуруҳ «кўча болалари» ўртасидаги муштлашув бир йигитнинг ўлими билан якун топди. Воқелик 1 ноябрь куни кечаси содир бўлгани айтилмоқда.\nМанбамизга кўра, икки ўсмир «гап талашиб» қолди. Кейин қоқ ярим тунда «четроқ жойга чиқиб», муносабатларига ойдинлик киритишга келишади. Йигитлар белгиланган жойга бир ўзлари келмайди: бири беш нафар, иккинчиси саккиз нафар «ҳаммаслиги» билан ташриф буюради. Натижада келишмовчилик баттар кучайиб, икки гуруҳ ўртасида олатасир муштлашув юз беради. Бунинг оқибатида бир йигит олган жароҳати сабаб вафот этади.\nАйтишларича, оммавий муштлашув иштирокчиларининг аксарияти Қува туманининг темирйўл станцияси атрофидаги «крутой»лар экан...\nҲозирча воқеликка тегишли органлар баёнот бергани йўқ. Бироқ манбамизга кўра, ҳолат юзасидан аллақачон Жиноят кодексининг 104-модда 3-қисми билан (жабрланувчининг ўлимига сабаб бўладиган даражада қасддан баданга оғир шикаст етказиш) «иш» қўзғатилган.\nҚува оммавий муштлашув «разбор»\nҲодиса 20/07, 14:55\nСергелида оммавий муштлашув. Беш кишига маъмурий қамоқ жазоси тайинланди


Бу ҳақда пойтахтимизда ўтказилган Ўзбекистон — Қозоғистон бизнес форумида маълумот берилди.\nЎзбекистон Савдо-саноат палатаси томонидан “Kazakh Invest” компанияси ҳамкорлигида ташкил этилган ушбу тадбирда икки мамлакатнинг қишлоқ хўжалиги, машинасозлик, қурилиш, озиқ-овқат, фармацевтика, кимё, енгил саноат маҳсулотлари ишлаб чиқаришга ихтисослаштирилган йирик компаниялари вакиллари, тадбиркорлик субъектлари қатнашди.\nФорумда сўзга чиққанлар икки давлат раҳбарларининг учрашувларида эришилган келишувлар барча соҳа, хусусан, савдо-иқтисодий алоқалар ривожида ҳам муҳим омил бўлаётганини таъкидладилар. Юртимизда Қозоғистон Республикаси капитали иштирокида 200 дан ортиқ корхоналар ташкил этилган бўлиб, улар кон-металлургия, машинасозлик, савдо, тўқимачилик, озиқ-овқат саноати, соғлиқни сақлаш, электротехника каби иқтисодиётнинг муҳим тармоқларида фаолият кўрсатаяпти.\n— Ўзбекистон Қозоғистоннинг ишончли стратегик ҳамкорларидан биридир, — дейди “Kazakh Invest” миллий компанияси директори Аскар Аринов. — Мамлакатларимиз ўртасидаги ҳамкорлик яхши қўшничилик, ўзаро ҳурмат анъаналари билан узвий боғланган. Бугунги анжуман иқтисодий муносабатларни янада ривожлантириш, янги савдо йўлларини очиш ва истиқболли қўшма корхоналар фаолиятини йўлга қўйишда мустаҳкам пойдевор яратади, деган умиддамиз.\nАнжуманда ўзаро манфаатли меморандум ва шартномалар имзоланди.\n— Бизнинг компаниямиз электр тақсимлагич ускуналарини ишлаб чиқариш, шунингдек, электр станцияларини лойиҳалаштириш ҳамда йиғиш билан шуғулланади, — дейди “Alageum Electric” компанияси савдо бўйича менежери Эльдар Бекмуратов. — Форум доирасида Ўзбекистоннинг турли соҳалардаги улкан салоҳияти ҳақида атрофлича маълумотга эга бўлдик ва келишувга ҳам эришдик. Мисол учун, мамлакатингизда фаолият кўрсатаётган “Chirchiq Transformator Zavodi” акциядорлик жамияти билан ҳамкорликда умумий қиймати 6 миллион АҚШ долларилик юқори кучланишли электр тақсимлагич ускуналарини ишлаб чиқариш бўйича меморандум имзоладик.\nТадбир якунида республикамиздаги қатор компания ва корхоналар ҳамда қозоғистонлик ишбилармон доиралари вакиллари иштирокида кооперация биржаси бўлиб ўтди. Унда икки мамлакат тадбиркорлари ўзаро савдо айланмасини ошириш, истиқболли лойиҳаларни ҳаётга татбиқ этиш, янги қўшма корхоналар фаолиятини йўлга қўйиш борасида келишиб олишди.\nМазкур рукндаги бошқа мақолалар: « Илғор тажрибалар ва бозор механизмлари\tИнновацион ишланмалар нефтни қайта ишлаш соҳаси ривожини жадаллаштиради »


19:13 / 25.01.2017\n3-кун мавзуси - Иқтисодиётни ривожлантириш ва либераллаштиришнинг устувор йўналишлари бўлди. Ушбу йўналиш бўйича банк тизимидан ташқари хусусий мулк ва тадбиркорликни ривожлантириш йўлида амалга ошириладиган ишлар - кредит тизимини кенгайтириш, тадбиркорлик фаолиятига аралашмаслик, уларнинг ҳуқуқларини ҳимоя қилиш ва қўллаб-қувватлаш, хусусийлаштириш тизимини соддалаштириш, хусусий мулк дахлсизлиги йўналишида фармон қабул қилиниши таъкидланди.\nВилоят ҳокимларига ностратегик объектларни сотиш ваколати берилади. Таъкидлаш жоизки, республика бўйича 675 та бўш объект аниқланди - бу биноларни тадбиркорларга бериш ва уларга керакли шарт-шароитлар яратиш масалалари кўриб чиқилмоқда. Тадбиркорлар 24 ойга ер солиғи ва мулк солиғидан озод қилиниши қайд этилди.\nШунингдек кичик бизнес имкониятларини яратиш ва уларни рағбатлантириш масалаларига алоҳида эътибор қаратилаётгани таъкидлаб ўтилди. Бу борада баъзи қонунларга ўзгартиришлар киритилиши кутилмоқда.\nтадбиркорлик медиаҳафталик Ҳаракатлар стратегияси\nЎзбекистонда тадбиркорлар фаолиятини текширишда «хатарлар таҳлили» тизими жорий этилади\nКомпанияларга хорижда ҳисоб рақамларни эркин тарзда очишга рухсат бериш таклиф этилмоқда


16:21 21 Феврал 2018\n18:22 08.11.2017 (Янгиланган 18:49 08.11.2017) Ҳавола олиш\nРоссия ИИВ раҳбари шу йилда Россия ҳудудида бўлиши мақсадга мувофиқ бўлмаган сал кам 4 минг фуқароларнинг давлат чегарасидан кириши тақиқланганлигини маълум қилди\nТОШКЕНТ, 8 ноя — Sputnik. Россия Ички ишлар вазири Владимир Колокольцев "2017-Нолегал" операциясини амалга оширилиши натижасида сал кам 20 минг муҳожирлар Россия ҳудудидан чиқариб юборилигини айтиб ўтди.\nПатриарх Кирилл Москвада ишчи муҳожирларга эҳтиёж борлигини тан олди\nБундан ташқари, ИИВ ходимлари 2017 йил апрел-май ойлари давомида қурилиш майдонлари, бозорлар ва корхона ҳудудларида ўтказилган текширувлар оқибатида 10 та террорчилик гуруҳлари аниқланди.\n"2017 йил апрель-май ойлари давомида 170 минг та муҳожирлар вақтинчалик яшайдиган объектлар, сал кам 100 минг та қурилиш майдон, бозор ва корхона ҳудудларда махсус текширувлар ўтказилди", — деб таъкидлади Колокольцев.\nРоссия ИИВ раҳбари шу йилда Россия ҳудудида бўлиши мақсадга мувофиқ бўлмаган сал кам 4 минг фуқароларнинг давлат чегарасидан кириши тақиқланганлигини маълум қилди.


Муқаддас Рўзаи Рамазон ойида Амирликларга бориш сабаби\nМуқаддас Рамазон ойининг бошланишига ҳам оз кунлар қолди. Бу нафақат жисмимизни, балки вужудимизни ҳам тозалаш, поклаш вақти келаётганлигини билдиради. Бу кунларда бир-бирига бўлган душманлик, гина-кудуратлар унутилади, муҳтожларга ёрдам берилади. Ушбу кунлар ҳамюртларимиз томонидан ҳам интиқлик билан кутилмоқда. Бироқ бугун гап юртимиз ҳақида эмас, Бирлашган Араб Амирликларида Рамазон ойи қандай ўтиши ҳақида боради.\nБАА – мусулмон, лекин кўп миллатли мамлакат. Амирлик аҳолиси бир-бирига очиқкўнгиллик билан муомала қилишади, кўчада чекмасликка, махсус белгиланган жойлардагина овқатланишга интилишади.\nКўпчилик сайёҳлар Рўза пайти Амирлик қандайдир байрам арафасида турган эртакнамо мамлакатни ёдга солишини таъкидлашади. Бу туйғу муқаддас ой тугагунича сизни тарк этмайди...\nҲозирги кунда БАА энг машҳур сайёҳлик йўналишларидан биридир. Шу боис бу ерда Рамазон нафақат диний, балки маданий ҳаётда ҳам эътиборли ҳодиса. Эҳтимол, айнан бу пайтда сайёҳларга ҳақиқий миллий маданият, урф-одат ва меҳмондўстликни кўриш имконияти тақдим этилар.\nБу пайтда ҳар бир амирлик Рамазон шукуҳи билан тўйинади. Шаҳар кўчалари, дўконлар, супермаркетлар, савдо марказлари Рамазонга хос безатилади.\nРамазон мавзусига бағишланган Европа ва араб рассомларининг кўргазмалари ўтказилади, мусулмон маданияти ва анъаналари ҳақида лекциялар уюштирилади.\nОдатга кўра Дубайда Қуръон мусобақалари, исломни тарғиб қилиш ва диний бағрикенгликка бағишланган қизиқарли кўргазма ва учрашувлар ташкиллаштирилади.\nБААда эътиборни тортувчи урф-одатлар ҳам бор. Мисол учун, 2018 йили Абу-Даби амирлигида, Шайх Зайид масжиди ёнида ифторлик вақти келганда отилувчи махсус замбарак ўрнатилган.\nЭнди Дубай муҳитига сафар қиламиз. Ҳар сафар масжиддан намозга чорловчи азон эшитилиши биланоқ чет эллик сайёҳлар ислом динига ҳурмат бажо келтирган ҳолда суҳбат ва сайрдан бир зумга тўхташади.\nШаҳарда масжидлар ёнида махсус жойлар ҳозирланади. Кечки намоздан сўнг бу ерда ифторлик қилиш мумкин. Бу ердаги мазали таомлар кун бўйи сарфлаган қувватингизни тиклаб олишга ёрдам беради. Биргаликдаги ифторлик ўзаро ҳурмат ва дўстоналик муҳитни яратишга ёрдам бериши билан қадрли.\nАбу-Даби ва Дубайда фақатгина Рамазон ойида ишловчи тунгги бозорларга ташриф буюриш қизиқарли. Кечки соат саккиздан тунгги 2 гача бу ерда заргарлик буюмлари, кийим-кечак, электр жиҳозлари харид қилиш мумкин. Бундай бозорларнинг муҳим жиҳати – нақ 40% гача етувчи чегирмалар!\nКун ботгандан сўнг савдо марказларида ҳам махсус бозорлар очилади. Бу ерда қизиқарли акциялар, дастурлар ва кўнгилочар томошалар уюштирилади. Маҳсулотларга махсус таклифлар одатда Рамазон ойининг сўнггига қадар давом этади.\nЎз навбатида меҳмонхоналар ҳам муқаддас ойга жиддий ҳозирлик кўришади. Жумладан, ифторлик ва саҳарлик учун махсус меню тайёрланади.\nРамазон ойида Бирлашган Араб Амирликларида ҳордиқ чиқариш бир қатор афзалликларга эгалигини таъкидлаш жоиз. Рамазон ойи сайёҳлик соҳасида «паст» мавсум ҳисобланади, шу сабабли меҳмонхона раҳбарлари сайёҳларни жалб қилиш учун турли акциялар ўтказишади. Масалан, яшаш учун 50% гача чегирма ёки бепул тушлик ва кечки овқатлар тақдим этилади. Авиакомпаниялар ҳам чегирмалардан четда қолишмайди.\nАмтирликларда сайёҳларга катта ҳурмат билан қарашади. Шу боис, бордию рўза тутмаётган бўлсангиз кундуз куни оч қолиб кетишдан қўрқманг, чунки меҳмонхона ҳудудидаги ресторан ва ошхоналар, дўконлар ва савдо марказлари одатдаги тартибда ишлайди. Шунингдек, бормоқчи бўлган жойларингизни ҳеч бир муаммосиз томоша қилишингиз мумкин, чунки бу пайтда сайёҳлар кам бўлади ва навбатда туриб қолмайсиз.\nАйтганча, экскурсияларда тежаб қолиш имонияти бор, сабаби маҳаллий кўнгилли волонтёрлар Дубай ва Абу-Даби бўйлаб бепул пиёда сайрларни уюштиришади.\nХуллас, Дубайда муқаддас Рамазон ойи – бутун умрга татигулик унутилмас онларни ҳадя этади. Чин мусулмон давлатида ислом арконлари муҳитига саёҳат қилиш – таърифлаб бўлмас туйғу...


Муфтий Усмонхон Алимов ҳазратлари дунёнинг энг нуфузли 500 мусулмони орасида - Hidoyat.uz\nАсосий саҳифа Янгиликлар Муфтий Усмонхон Алимов ҳазратлари дунёнинг энг нуфузли 500 мусулмони орасида\nЧоп этилди Oktabr 2, 2019 Муфтий Усмонхон Алимов ҳазратлари дунёнинг энг нуфузли 500 мусулмони орасидаda fikr bildirishni o'chirish\nУммонда жойлашган Султонлик Исломий cтратегик тадқиқотлар маркази томонидан шу йилнинг 30 сентябрь куни “Дунёнинг энг нуфузли 500 мусулмони” рўйхати эълон қилинди.\nДунёнинг энг қудратли мусулмонлари рўйхатини покистонлик Шайх Муҳаммад Тақий Усмоний бошлаб беради.\nИккинчи ўринда Эрон Oлий диний руҳонийси Оятуллоҳ Саид Али Ҳoмaнаий келади. Абу Даби валиаҳди Зайд Ал-Наҳён учинчи ўринда.\nЮқори бешликдан Иордания подшоҳи Абдуллоҳ ибн ал-Ҳусайн ва Саудия Арабистони подшоҳи Салмон ибн Абдул Азиз ол Сауд жой олганлар.\nТуркия Президенти Ражаб Тойиб Эрдўғон олтинчи ўринда.\nЎзбекистон мусулмонлари идораси раиси, муфтий Усмонхон Алимов ҳазратлари бир неча йиллардан буён ушбу рўйхатдан жой олиб келмоқдалар.\nМарказий Осиё давлатлари орасида Тожикистон Президенти Имомали Раҳмон ва Туркманистон Президенти Гурбангули Бердимуҳамедов ҳам энг нуфузли мусулмонлар қаторидан жой олган.\nАмалдаги UFC чемпиони Хабиб Нурмагомедов ҳам таниқли мусулмонлар ичида.\nРўйхатда мусулмон лидерлари ёки уламоларининг сиёсатдан тортиб дин, матбуотдан тортиб, санъат, илм-фан ва тараққиётга қўшган ҳиссалари ҳам инобатга олинган.\n“Дунёнинг энг нуфузли 500 мусулмони” рўйхати муаллифлари билдиришича, бу каби тадқиқотлар Ислом оламининг дунёга ижобий таъсирига хизмат қилади, одамларнинг Ислом динини яқиндан англашларига кўмаклашади ва Исломнинг мақсади тинчлик ва тарaққиёт эканини таъкидлайди.


4 йил аввал 2559 siyrat.uz\nЁшларга, етим-есирларга, касалларга ва заифҳолларга раҳмат бўлганлари\nАнас ибн Молик розияллоҳу анҳудан ривоят қилинади: «Пайғамбар соллаллоҳу алайҳи васаллам: «Мен намозни ўқимоқчи бўлиб бошлайман-да, гўдак йиғисини эшитиб қолсам, йиғиси сабабли онасининг қаттиқ изтиробга тушишини билганимдан, (намозни) енгил қиламан», дедилар».\nОиша онамиздан ривоят қилинади: «Пайғамбар соллаллоҳу алайҳи васаллам Алининг икки фарзанди Ҳасан ва Ҳусайнни ўпдилар. Ҳузурларида Ақроъ ибн Ҳобис ат-Тамимий бор эди. Шунда Ақроъ: «Менинг ўнта фарзандим бор. Лекин мен уларнинг бирортасини ҳам ҳеч ўпмаганман», деди. Расулуллоҳ соллаллоҳу алайҳи васаллам унга қараб: «Ким раҳм қилмаса, унга ҳам раҳм қилинмайди», дедилар».\nБарро розияллоҳу анҳудан ривоят қилинади: «Мен Расулуллоҳ соллаллоҳу алайҳи васалламни кўрдим, ул Зот елкаларида Ҳасанни кўтариб: «Эй Аллоҳ, мен уни яхши кўраман, сен ҳам уни яхши кўргин», деб айтардилар».\nАнас розияллоҳу анҳудан ривоят қилинади, Пайғамбар соллаллоҳу алайҳи васалламга: «Аҳли байтингиздан қайси бири сизга маҳбуброқ», дейилди. Ул Зот: «Ҳасан ва Ҳусайн», дедилар. Пайғамбар соллаллоҳу алайҳи васаллам Фотима розияллоҳу анҳога:«Менга икки фарзандимни чақир», деб айтардилар. Кейин Ҳасан ва Ҳусайн розияллоҳу анҳумоларни бағриларига босиб қучоқлардилар.\nИбн Аббос розияллоҳу анҳумодан ривоят қилинади: Пайғамбар соллаллоҳу алайҳи васаллам ҳузурларига энг аввал пишган мевалар келтирилса, ундан олиб кўзларига кейин лабларига қўйиб: «ё Аллоҳ, бунинг аввалини кўрсатганингдек, охирини ҳам кўрсатгин», деб айтардилар. Кейин уларни ҳузурларидаги ёшларга тарқатардилар.\nАнас розияллоҳу анҳодан ривоят қилинади, Расулуллоҳ соллаллоҳу алайҳи васаллам фарзандлари Иброҳимнинг ҳузурига кирдилар. Иброҳим жон талвасасида эди. Шунда Расулуллоҳ соллаллоҳу алайҳи васалламнинг кўзларидан ёш тўкила бошлади. Шунда Абдуроҳман ибн Авф: «Сиз ҳамми, ё Расулуллоҳ?! (яъни сиз ҳам йиғлайсизми), дедилар. Ул Зот:«Эй Ибн Авф, бу раҳм-шафқатдандир», дедилар. Бошқа ривоятда эса: «Кўз ёш тўкади, қалб маҳзун бўлади ва биз фақат Роббимизни рози қиладиган сўзларни гапирамиз. Биз сенинг фироқингга маҳзунмиз, эй Иброҳим», дедилар.\nУсома ибн Зайд розияллоҳу анҳумодан ривоят қилинади, у зот айтадилар: Расулуллоҳ соллаллоҳу алайҳи васалламга фарзандлари Иброҳим вафот этаётган ҳолатида кўтариб олиб келинганда, у Зотнинг икки кўзларидан ёш оқди. Шунда Саъд: «Ё Расулуллоҳ, нимага йиғлаяпсиз?» деди. Шунда: «Бу Аллоҳ таоло бандаларининг қалбига жойлаган раҳматидур. Албатта, Аллоҳ таоло фақат раҳм-шафқатли бандаларига раҳм қилади», дедилар».\nПайғамбар соллаллоҳу алайҳи васаллам етим-есирлар билан бирга юришдан ҳазар қилмасдилар. Балки улар билан бирга юрардилар, уларнинг ҳожатларини раво қилардилар. Заифҳол, бетоб бўлган мусулмонларнинг олдиларига бориб, зиёрат қилардилар, жанозаларида қатнашардилар. Етимларга нисбатан ўзлари гўзал муомалада бўлардилар, уларга яхшилик қилардилар ва саҳобаларни ҳам шундай қилишга, етимларни ўз қарамоғига олишларига тарғиб қилиб, унинг фазилатларини баён қилардилар.\nАбу Ҳурайра розияллоҳу анҳудан ривоят қилинади. Расулуллоҳ соллаллоҳу алайҳи васаллам айтдилар: «Мен билан етимни қарамоғига олган киши жаннатда мана шундоқ бўлади», деб кўрсаткич ва ўрта қўлларига ишора қилдилар. Бошқа бир ривоятда Пайғамбар соллаллоҳу алайҳи васаллам: «Мусулмонлардаги энг яхши уй бу унда етимга хайр-саховат қилинадиганидир», деб айтганлар.\nМунофиқларга раҳмат бўлганлари\nРасулуллоҳ соллаллоҳу алайҳи васаллам сийратларини ўқиган ҳар бир ўқувчи биладики, Пайғамбар соллаллоҳу алайҳи васалламнинг Мадинада бўлган даврларида тилида иймон келтирган бўлса-да, лекин замирида ул Зот соллаллоҳу алайҳи васалламга қарши хатти-ҳаракатлар қилган қанча-қанча мунофиқлар бор эди. Пайғамбар соллаллоҳу алайҳи васаллам уларни билсалар-да, лекин ҳаммага ошкора қилмаганлар. Уларни хиёнатларини фош ҳам қилмаганлар. Уларга омонлик бериб, қатл қилишга буюрмасдилар, балки зоҳирларига қараб муомоала қилардилар.\nКофирларга раҳмат бўлганлари\nКофирларга Расулуллоҳ соллаллоҳу алайҳи васалламнинг умумий раҳмат бўлганлари, бу дунёда кофирларни бутунлай қириб ташлайдиган азобдан омонда бўлганларидир. Ўтган умматларда Аллоҳ таоло уларга бир пайғамбарни юборса. кейин улар пайғамбарлигини ёлғонга чиқариб кофир бўлсалар, Аллоҳ таоло уларга барчаларини бутунлай йўқ қилиб юборадиган азобни юборар эди. Бу ҳақда Қуръони каримнинг кўп сураларида очиқ-ойдин зикри келган. Нуҳ алайҳиссалом қавмлари, Од, Самуд қавми, Лут алайҳиссалом қавми мисолида.\nБироқ ушбу Муҳаммадий умматдан Аллоҳ таоло уларни бутунлай йўқ қилиб юборадиган умумий азоб туширишни бекор қилди. Бу эса албатта, Расулуллоҳ соллаллоҳу алайҳи васалламнинг ҳурмати туфайли бўлган.\nАбу Ҳурайра розияллоҳу анҳудан ривоят қилинади, Расулуллоҳ соллаллоҳу алайҳи васалламга: «Ё Расулуллоҳ, мушрикларнинг зарарига дуоибад қилмайсизми?» дейилганида, ул Зот соллаллоҳу алайҳи васаллам: «Мен лаънатловчи бўлиб юборилмадим, балки раҳмат этиб юборилдим», дедилар.\nАсосан, Саййид Муҳаммад ибн Алавийнинг «Муҳаммад соллаллоҳу алайҳи васаллам ал-инсон ал-комил» китоби ва бошқа китоблар асосида Ғиёсиддин Ҳабибуллоҳ таржима қилди.\n Имом Бухорий ва Мусли ривояти.\n Имом Бухорий ва Муслим ҳамда Имом Термизий ривоятлари.\n Имом Табароний ривояти. Ушбу ҳадисни Ибн Синний Абу Ҳурайрадан ривоят қилган.\n Имом Бухорий ва баъзи жумлаларини Имом Муслим ривоят қилишган.\n Имом Насоий шу маънодаги ҳадисни ривоят қилган.\n Бу маънодаги ҳадисни Абу Яъло ва Табароний ривоят қилишган.


Париждаги Франция Кассация суди 5 март куни қозоғистонлик мухолифатчи ва собиқ банкирни экстрадиция қилиш ҳақидаги Лион суди чиқарган қарорни ўз кучида қолдирди. Мухтор Аблязов адвокатлари бу қарор устидан шикоят қилишга ҳали имкон бор, демоқдалар.\nФранция ахборот агентликлари хабарига кўра, эндиликда қозоғистонлик мухолифатчи ва собиқ банкир Мухтор Аблязовни Россия ёки Украинага экстрадиция қилиш ҳақидаги ҳал қилувчи қарорни Франция ҳукумати қабул қилиши керак.\nAssociated Press хабарига кўра, Мухтор Аблязов адвокатлари 5 март куни Франция ҳукуматини ўз ҳимоясидаги шахсни экстрадиция қилиш ҳақидаги қарорга имзо чекмасликка чақирган. Адвокатлар фикрича, Мухтор Аблязов олиб борган сиёсий фаолият боис унинг устидан адолатли суд бўлиш имкони йўқ.\nАдвокат Питер Саласнинг Associated Press агентлигига айтишича, Мухтор Аблязов экстрадиция ҳақидаги қарор устидан Франциянинг олий маъмурий идоралари ёки Инсон ҳуқуқлари бўйича Европа судига шикоят қилиши мумкин.\nБошқа адвокат Клэр Воке Reuters агентлигига Кассация суди қароридан ҳайратда қолганлигини айтди. Адвокатга кўра, Мухтор Аблязовнинг Россия ёки Украинага экстрадиция қилиниши реал муаммоларни келтириб чиқаради.\nМухтор Аблязов экстрадициясини Россия ва Украина талаб қилиб келади. У Киев ва Москва сўрови билан 2013 йилда Францияда ҳибсга олинган ва ўшандан буён мамлакат жанубидаги қамоқхонада сақланмоқда.\nЎтган йил октябрь ойида Лион шаҳар аппеляция суди Мухтор Аблязовни Россия ва Украина сўрови боис экстрадиция қилиш ҳақида қарор қабул қилган эди.\nАблязовни айнан қайси мамлакатга топшириш ҳақида ҳали суд қарор чиқармаган. Экстрадиция ҳақида Қозоғистон билан Франция ўртасида келишув йўқ.\nЎтмишда Қозоғистоннинг энг бадавлат шахсларидан бири ҳисобланган Мухтор Аблязов 2009 йили ўз банки давлат тарафидан мусодара этилиши оқибатида мамлакатдан қочган эди. Қозоғистон ҳукумати уни 6 миллиард доллар пулни ўмарганликда айблаб келади.\nАблязов бу айбловларни рад этмоқда.\nМухтор Аблязовга 2011 йили Британия сиёсий қочқин мақомини берган. 2012 йилда у Британия маҳкамаси чиқарган 22 ойга қамалиш ҳукмидан сўнг Британияни тарк этган ва Францияда яшаётган эди.\nҚозоғистон президентининг жиддий мухолифлари хорижда ҳам таъқиб қилинмоқда.\n24 февраль куни Қозоғистон президенти Нурсултон Назарбоевнинг яна бир мухолифи, унинг собиқ куёви ва собиқ дипломат Роҳат Алиевнинг жасади Австриянинг Йозефштадт қамоқхонасидаги бир кишилик камеранинг ҳожатхона қувурига осилган ҳолда топилган эди.\nАлиев адвокатлари расмий Венанинг суиқасд ҳақидаги иддаосини савол остига олмоқда.


Энергетика объектларида куз-қиш мавсуми олдидан тайёргарлик қай ҳолатда?\n“Ўзэнергоинспекция”нинг махсус ишчи гуруҳи Бухоро вилоятидаги энергетика объектларини куз-қиш мавсумига тайёрлаш жараёни билан танишмоқда.\nИшчи гуруҳ аъзолари Бухоро вилоятидаги “Ўзбекистон миллий электр тармоқлари” АЖ “Бухоро магистрал электр тармоқлари” филиалида техника хавфсизлиги бўйича ўрганишлар ўтказмоқда. Шунингдек, 220/110/35/6 кВ ли “Бухоро” подстанциясида куз-қиш мавсумига тайёргарлик юзасидан амалга оширилган ишлар ўрганилди. Бу ҳақда “Ўзэнергоинспекция” матбуот хизмати хабар берди.\nБухоро шаҳридаги “Бухоро ҳудудий электр тармоқлари корхонаси” АЖ томонидан вилоятда истеъмолчиларнинг электр энергияси истеъмоли ҳисоботи тизимини яратиш, электр энергияси истеъмолининг назорати ва ҳисоботининг автоматлаштирилган тизимини жорий этиш бўйича амалга оширилаётган ишлар юзасидан семинар ўтказди. Унда “Ўзэнергоинспекция” бошлиғи ва Бухоро ҳудудий бўлими ходимлари иштирок этишди.\nМазкур семинарда таъкидлаб ўтилганидек, Бухоро вилоятида 437 046 дона АСКУЭ тизимига мос электрон ҳисоблагичлар ўрнатилиши белгиланган. Бугунги кунда бу режа 430 039 тага, яъни 98,4 фоизга бажарилган. Жумладан, аҳоли хонадонларига 401 283 та (99,2 фоиз) ҳамда улгуржи истеъмолчилар учун 28 756 та (88,7 фоиз) ҳисоблагичлар ўрнатилган.\nЖорий йил якунига қадар 7 305 та уч фазали электрон ҳисоблагич (аҳолига – 274 та ва улгуржи истеъмолчиларга – 7 031 та, трансформатор пунктларига баланс ҳисоблагичлар – 1 975 та) ўрнатилиши таъминланади.\nШуни таъкидлаш жоизки, 2018 йилда вилоят бўйича технологик йўқотишлар 10,8 фоизни ташкил қилган бўлса, бу кўрсаткич 2019 йилда 10,5 фоизга тушган. Натижада бир йилда 10,1 млн.кВт*соат ёки 4,1 млрд. сўмлик технологик йўқотишларни камайтиришга эришилди.\nСеминарда иштирок этган вилоят масъулларининг билдиришича, “Бухоро ҳудудий электр тармоқлари корхонаси” АЖ томонидан истеъмолчиларнинг фикрлари таҳлил қилиб борилмоқда. Ушбу таҳлиллар ва аҳоли билан учрашувлар натижаларига кўра, мазкур электр ҳисоблагичлар аҳоли томонидан ижобий кутиб олинаётгани ва унинг қулайликлари маъқул келаётгани маълум бўлди.\nСеминарда масъулларга куз-қиш мавсумини беталафот ўтказиш ҳамда “Бухоро ҲЭТК” АЖ томонидан амалга оширилаётган мукаммал таъмирлаш ишларини ўз вақтида ва сифатли бажарилиши бўйича “Ўзэнергоинспекция” бошлиғи томонидан тегишли тавфсиялар берилди.\nШунингдек, “Бухоро ҲЭТК” АЖга қарашли Тезкор диспетчирлик хизмати фаолияти билан яқиндан танишилиб, куз-қиш мавсумини беталафот ўтказиш юзасидан тегишли тавсия ва кўрсатмалар берилди.


24 июня, 2021, 09:05\nТеги:Рональд Куман | Лионель Месси | Депай\nПике, Бускетс, Aльба, Серхио, Месси қаторига Депай, Aгуэро ва Гризманни қўшиб қўйиш мумкин.\nSPORTS.uz Каталония клуби олиб бораётган трансфер сиёсати борасида фикр юритади.\nAгуэро - Месси учун "сепилган дон"\nЛуис Суарес кетгач, "Барселона"да Месси ўзини анча ёлғиз ҳис эта бошлади. Кун Aгуэро эса, унинг ўрнини майдонда ва Мессининг ёнида тўлдириш учун идеал вариант. "Ман Сити" собиқ аъзоси расман Каталонияга кўчиб ўтмагунига қадар, Лео янги шартнома борасидаги қарорини эълон қилмади. Энди эса, ўзининг 34 ёшини қарши оладиган куни битимга имзо чекмоқчи.\nБир қарашда Мессининг кўнгли учун сафга қўшиб олинган футболчидек кўриниши мумкин, аммо Серхио Ла Лигада порлаши мумкин. Лапорта бир ўқ билан икки қуённи ургани аниқ.\nДепай - текинга олиш мумкин бўлган энг зўр футболчи\nЎз вақтида, Мемфис учун МЮ билан биргаликда "Барселона" ҳам кураш олиб боргани ёдингиздан кўтарилмагани аниқ. Якунда, Депай "туманли альбион"га йўл олди ва омадсизликка учради. "Барса" эса, муаммодан қутилиб қолганига хурсанд бўлди.\nҲозир эса, вазият ўзгарган. Мемфис "Барса" билан атайин 2 йиллик шартнома имзолади. У вазиятга тўғри баҳо беришни бошлади. Тан олиш лозим, "Лион"даги мавсумларда қаҳрамонимиз улғайди. Шахс ва футболчи сифатида ўсди. Ортда қолган мавсумдаги 40 ўйинда у 22+12 очко ишлади.\nТерма жамоадаги ишлари ҳам ажойиб. Украина, Aвстрия ва Шимолий Македонияга қарши ўйинларда 3-5-2 схемасидаги иккинчи ҳужумчи амплуасида майдонга тушди.\nЛапорта Мессига кучли ҳужум чизиғини ташкил этишга ваъда берган эди. Месси Копа Aмерикани ёндираётган бир пайтда, "Барса"нинг янги президенти ваъдасининг устидан чиқмоқда.\nAнтуан Гризманн - ўзиникилар ичида бегона\nИспан нашрларининг маълум қилишича, "Барселона" ҳужум чизиғида Депай-Месси-Aгуэро учлигини кўрмоқда. Усман Дембеле эса, ҳали ўз "хит" қўшиғини айтганича йўқ. Брэйтуэйт ҳам шартномаси якунланмай туриб клубни тарк этмайди. Ўз-ўзидан Aнтуан Гризманн четга чиқиб қолмоқда. Aйни дамда, унинг трансфер суммаси 60 миллионга тушиб кетди. Давом этаётган Европа чемпионатида қаҳрамонимиз яхши ўйин кўрсатгани билан футбол оламида унга деярли талаб йўқ. У ҳам Коутиньо сингари ҳеч кимга керак бўлмаган қиммат ижрочилардан бирига айланди.\nЯнги "Барселона"да Aнтуан аниқ ортиқча. Шу боис, трансферлар учун пуллар керак пайтда у бошқа жамоага қўйиб юборилиши ҳеч гап эмас. Aхир, таркибни фақат ҳужумчилар билан тўлдиришнинг имкони йўқ. Янги футболчилар учун қарзга ботиб қолган клубда пул йўқ. Эркин агент мақомидагиларнинг иккитаси таркибга қўшиб олинди. Тўғри, Вейналдум қўлдан чиқиб кетди, аммо Депай-Aгуэро бу йўқотишнинг ўрнини бемалол тўлдириши мумкин.\nЁшлар - Куманнинг умиди\nЯнги авлод ҳақида сўз борар экан, "Барселона"ни авлодлар алмашинуви кутиб тургани дарров кўзга ташланади. Пике, Бускетс, Aльба, Серхио, Месси қаторига Депай, Aгуэро ва Гризманни қўшиб қўйиш мумкин.\nБартомеу даврида академия тарбияланувчиларига бўлган ишонч кескин пасайиб кетгани рост. Қиммат футболчиларнинг трансферлари амалга ошгач, бирорта ёш футболчи асосий таркибга "суқилиб" киришни уддалай олмади. Яхшиямки, Педри ва Aнсу Фати бор. Aкс холда, клуб академиясини ёпиб юборса ҳам бўлар эди.\nРональд Куман янги мавсумда, янги номларни кашф қилиши, шу тариқа, ўз постини ушлаб қолиши мумкин. Боз устига, зич тақвимдан иборат мавсумларда ёши катта футболчилар билан узоққа боришнинг имкони йўқ. Нидерландиялик мутахассис ҳаммасини тарозига солиб кўрган холда, янги авлод вакилларига имкон беришни афзал кўради.\nЛапорта - бу стратегиями ёки тактика?\nЯнги раҳбар Лео клубда қолиши учун ҳамма нарсага тайёр эканлигини кўрсатди. Лапортанинг бугунги кундаги асосий мақсади ҳам айнан шу: Месси ва қарзлардан қутилиш. Aгар, бу икки вазифа уддаланса, клуб ўз-ўзидан оёққа туради, лекин...\nМесси абадий супер формада бўлмаслиги аниқ. Бутун жамоанинг унинг кайфияти асосида қуриш қай даражада тўғри? Aна боринг, 2 йил Месси майдонда "мўъжиза" кўрсатар, хўш, кейинчи? Кейин, жамоа инқирозга учрамайдими? Ҳозир клубга кучли марказий ҳимоячилар тандеми керак. Тўғри, Эрик Гарсия таклиф этилди, аммо у ўзи билан Виржил Ван Дейк ёки Рубен Диаш сингари ишончли ўйинни клубга олиб кела олмайди. Класс жиҳатидан улардан анча орқада эканлиги кундек равшан. Хўш, нега президент Бускетснинг ўрнини эгаллашга қодир янги футболчи изламаяпти?\nБуниси майли, лекин Мессига таклиф этилиши аниқ бўлган янги шартномачи? Унинг бандлари, кўрсатилган кўтарма пуллари ва маоши жамоа молиявий аҳволини анча оғирлаштириб юборадику. Энг қизиғи шундаки, Лео ҳали-ҳамон "Барселона"да биринчи рақамли куч бўлиб турибди. Испан нашрларининг маълум қилишича, Рональд Куманнинг постда қолишига ҳам аргентиналик "даҳо" билан яхши алоқалар ўрнатгани ва танқидларни ўз манзилига индамай қабул қилгани асосий омил бўлиб хизмат қилган.\nШу ўринда, Лапортанинг вазиятдан чиқиб кетиш учун ҳаракат қилаётганини ҳам унутмаслик керак. У ўз курсисида узоқ ушланиб қолиш, янги стратегия орқали йиллар давомида жамоани аввалги даражасига олиб чиқишни мақсад қилмаган. У бугун ва ҳозир натижа бериши аниқ бўлган тактикани қўллаяпти, холос. Уни ҳам бунда айблаб бўлмайди. Бартомеу ўз даврида Мессининг фантастик маошларию, Коутиньо, Дембеле, Гризманн учун пул сарфламаганида, ҳозир у анча яхшироқ аҳволда бўларди. Бу пулларга кучли марказий ҳимоячилар ва битта топ даражадаги таянч ярим ҳимоячиси харид қилиниши мумкин эди. Лапорта Бартомеунинг ортидан "йиғиштиришга" мажбур. Шу боис, унинг стратегия эмас, тактикага суянаётганини тўғри тушунишга мажбурмиз.


Яна бир ҳуқуқбузарга 15 сутка маъмурий қамоқ жазоси тайинланди\n20:02 / 10.04.2020\nСамарқандда карантин чораларига риоя қилмаган ва ИИВ ходимлари талабига бўйсунмаган ҳайдовчи 15 сутга қамалди.\nЎзбекистонда карантин чоралари кучайтирилиши билан республика шаҳарларида автомобилларда рухсатсиз ҳаракатланиш чекланди. Шу муносабат билан Самарқанд шаҳрига кирувчи ва чиқувчи 27 та тўсиқ пост ташкил этилган. Уларда вилоят ИИБ ЙҲХБ ходимлари ва мутасадди ташкилот вакиллари карантин талабларидан келиб чиққан ҳолда хизмат қилишмоқда.\nЖорий йилнинг 7 апрель куни Самарқанд туманининг Юқори Қайнама МФЙ, собиқ Фотима Қосимова хўжалиги ҳудудидан шаҳарга кирувчи йўлдан ҳаракатланиб келаётган 30 О 745 ТА давлат рақам белгили “Дамас” автомашинаси 24-тўсиқ постда тўхтатилиб текширилганда, транспорт воситаси ҳайдовчиси Самарқанд шаҳар ҳудудига кириш учун аниқ сабаб топа олмаса-да киришга уринганлиги маълум бўлган.\nТранспорт воситаси ҳайдовчиси уни тўхтатишга уринган ЙПХ инспекторларига чап бериб, ўтиш учун тезлик билан ҳаракатлана бошлаган. Натижада, ҳайдовчи автомашина мувозанатини йўқотиб, ён томонида бўлган “ИСУЗУ” русумли юк автомашинасига урилган.\nМазкур ҳуқуқбузарга Самарқанд тумани маъмурий суди томонидан Ўзбекистон Республикаси Маъмурий жавобгарлик тўғрисидаги Кодексининг 54-моддаси 2-қисми ҳамда 194, 195-моддалари асосида 15 сутка маъмурий қамоқ жазоси белгиланди.


Тошкентда Ўзбекистон Либерал-демократик партиясининг IX сезди бўлиб ўтди - Daryo\n19:30, 05.11.2019 10470\nТошкентда Ўзбекистон Либерал-демократик партиясининг IX сезди бўлиб ўтди\nТошкент шаҳрида 5 ноябрь, сешанба куни Тадбиркорлар ва ишбилармонлар ҳаракати – Ўзбекистон Либерал-демократик партиясининг IX Сезди бўлиб ўтди. Бу ҳақда партия матбуот хизмати «Дарё»га хабар берди.\nТаъкидлаш зарурки, сезд партиянинг олий раҳбар органи ҳисобланади ва унда сиёсий куч фаолиятига дахлдор ниҳоятда долзарб масалалар кўриб чиқилади, ўта муҳим қарорлар қабул қилинади.\nЎзЛиДеПнинг навбатдаги сездида партиянинг ўтган 5 йил мобайнидаги фаолияти сарҳисоб қилинди, яқин ва узоқ истиқболга мўлжалланган режалар ишлаб чиқилди, шунингдек, муҳим ижтимоий-сиёсий воқеа — бўлажак сайловларга тайёргарлик кўриш билан боғлиқ ишлар атрофлича муҳокама этилди ва кўрилган барча масалалар юзасидан қарорлар қабул қилинди.\nШу кунларда партия жорий йилнинг декабрида бўлиб ўтадиган Ўзбекистон Республикаси Олий Мажлиси Қонунчилик палатаси, халқ депутатлари вилоят, туман ва шаҳар Кенгашлари сайловига қизғин тайёргарлик кўрмоқда. Хусусан, республикамизнинг барча ҳудудларида янги форматдаги тарғибот акциялари ташкил қилиняпти, шунингдек, ПР-кампания давомида партия ўз ғоя ва мақсадларини кенг жамоатчиликка етказиш учун оммавий ахборот воситалари ва ижтимоий тармоқлар имкониятларидан кенг фойдаланяпти. Партия ташкилотлари ходимлари, фаолларнинг билим ва малакасини оширишга қаратилган ўқувлар тизимли равишда ўтказиляпти. Қисқаси, ЎзЛиДеП жиддий сиёсий имтиҳонга пухта ҳозирлик кўряпти. Зеро, бу йилги сайловлар «Янги Ўзбекистон – янги сайловлар» шиори остида бўлиб ўтади. Бу аввало давлатимиз раҳбари томонидан илгари сурилган 2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси доирасида амалга оширилаётган изчил демократик ислоҳотлар жараёни билан боғлиқдир. Сайлов кодексининг қабул қилиниши, мамлакатимизда яна бир сиёсий партиянинг вужудга келиши ва бошқа бир қанча омиллар бўлажак сайловлар сифат жиҳатидан мутлақо янги босқичда, очиқлик, ошкоралик тамойиллари ва кучли партиялараро рақобат, ғоялар ва дастурлар кураши остида бўлиб ўтишидан далолат беради.\nАна шундай масъулиятли, муҳим сиёсий аҳамиятга эга бўлган сайлов кампаниясида муносиб иштирок этиш ЎзЛиДеПнинг асосий мақсадидир.\nТадбирда сезд делегатлари томонидан партиянинг 2014 йилда эълон қилинган сайловолди дастури ижроси натижалари ҳам кўриб чиқилди. Тадбир иштирокчилари якдиллик билан қайд этганидек, партия фаолиятида Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифалар устувор аҳамият касб этди.\nЎзЛиДеП етакчи сиёсий куч сифатида ислоҳотлар натижаси учун масъулиятни ўз зиммасига олиб, сайловчилар ва электорат вакиллари томонидан ўзига билдирилган юксак ишончни оқлаш учун бор имкониятларини ишга солмоқда.\nПартия давлатимиз раҳбари бошчилигида амалга оширилаётган туб ислоҳотларни, иқтисодиётимизнинг барқарор ўсиб бориши, халқимиз фаровонлиги, юртдошларимизнинг эртанги кунга бўлган ишончини янада мустаҳкамлашга қаратилган сиёсатни доимо қўллаб-қувватлаяпти. Сўзга чиққанлар эътироф этганидек, ўтган давр мобайнида мамлакатимизда жамиятни янгилаш ва модернизация қилиш борасида салмоқли ютуқлар қўлга киритилди, иқтисодиётимиз узлуксиз ривожланмоқда, саноат, савдо, қурилиш соҳасида ижобий ўзгаришлар рўй беряпти, ишлаб чиқаришга хорижий инвестициялар, замонавий техника ва технологиялар кириб келяпти, ялпи ички маҳсулотда хусусий секторнинг улуши тобора ортиб боряпти. Ана шу ижобий жараёнларга ЎзЛиДеП ҳам муайян ҳисса қўшаётгани қувонарлидир.\nКейинги йилларда юртимизда ишбилармонлик муҳитининг янада яхшиланиши, хусусий секторни ҳимоя қилишга қаратилган қатор фармон ва қарорлар, кўплаб меъёрий-ҳуқуқий ҳужжатлар қабул қилингани тадбиркорларнинг эркин фаолият олиб боришлари учун мустаҳкам замин яратди. Соҳадаги муваффақиятлар мамлакатимизнинг халқаро майдонда ўз ўрнига эга бўлаётганлиги, ялпи ички маҳсулотдаги улуши йилдан йилга ошиб бориши ва аҳоли турмуши фаровонлашувида ҳам яққол намоён бўлмоқда. ЎзЛиДеП мулкдорлар синфи манфаатларини ифодалаш бўйича зиммасига олган вазифаларни тўлиқ бажаришга муваффақ бўляпти. Жумладан, партия хусусий бизнес вакилларининг хоҳиш-истаклари акс этган 40 га яқин қонуннинг қабул қилинишида фаол иштирок этди.\nЎтган беш йил давомида парламентдаги партиямиз фракцияси аъзолари 90 дан ортиқ яқин қонун лойиҳалари ишлаб чиқишда ташаббус кўрсатди. Давлат ҳокимияти ва бошқаруви органларига жами 427 та депутатлик сўрови юборилди, шундан 340 тасига жавоб олинди. ЎзЛиДеП фракцияси ташаббуси билан жами 6 марта «Ҳукумат соати» ўтказилди ва бир қатор вазирликлар раҳбарларининг ахборотлари эшитилди. Бу эса мамлакатимиз иқтисодиётининг таянч нуқтасига айланган хусусий секторнинг янада жадал ривожланишига хизмат қилмоқда.\nХалқ билан бирга бўлиш, муаммоларини ечиш, айниқса тадбиркор ва ишбилармонлар манфаатларини ҳимоя қилишда халқ депутатлари маҳаллий кенгашларидаги ЎзЛиДеП депутатлик гуруҳлари ҳам фаол иштирок этмоқда.\nҲисобот даврида бошланғич партия ташкилотлари ва партия аъзоларининг ўсиши, уларнинг сифат таркибини яхшилаш бўйича ҳам бир қатор ижобий ишлар амалга оширилди. 2015 йилда партиянинг бошланғич ташкилотлари 9329 тани ташкил этган бўлса, 2019 йил 1-октябр ҳолатига кўра уларнинг сони 12 723 тага етди. Партия аъзоларининг сони 248 379 нафардан 754 820 нафарга етди.\nСезда мазкур йўналишдаги ишлар келгусида ҳам ЎзЛиДеП учун асосий вазифа бўлиб қолиши таъкидлаб ўтилди.\nЙиғилишда партиянинг янгиланган дастури ва сайловолди дастури Сезд иштирокчилари томонидан кенг муҳокама қилинди.\nПартия қулай ишбилармонлик ва инвестициявий муҳитни яратиш, хусусий мулк ҳуқуқ ва кафолатларининг ишончли ҳимояланишини таъминлаш, тадбиркорлик ривожланиши йўлидаги барча тўсиқ ва чекловларни олиб ташлаш, «Бизнесни юритиш», глобал рақобатбардошлик, инновациялар, саноатнинг рақобатбардошлиги индекслари бўйича дунёнинг етакчи 50 та мамлакати қаторидан Ўзбекистоннинг муносиб ўрин эгаллашини таъминлаш ва етакчи халқаро ва хорижий молия институтлари билан алоқаларни кенгайтиришнинг истиқболларига қаратилган аниқ вазифаларни қамраб олган. Зеро, ЎзЛиДеП Ўзбекистоннинг инвестициявий жозибардорлигини ошириш – бу мамлакатнинг жадал ва барқарор ривожланиши, иқтисодиётни рақобатбардошлигининг энг муҳим ва зарур шарти эканига ишонади.\nЎзЛиДеП сиёсий платформасида ўз аксини топаётган масалалардан бири 2020 – 2025 йилларда Ўзбекистон Республикасида хизмат кўрсатиш (сервис) иқтисодиётини ривожлантириш Стратегиясини ишлаб чиқишдир.\nПартия қишлоқ хўжалигини модернизациялаш ва жадал ривожлантириш борасида ҳам истиқболли вазифалар белгилаб олмоқда. Уларнинг амалга оширилиши мамлакатимизда озиқ-овқат маҳсулотлари ишлаб чиқаришни 2035 йилгача 4 баравар ошириш, фермер, деҳқон ва томорқа хўжаликлари экин майдонлари самарадорлигини таъминлаш имконини беради. Қишлоқ аҳолиси ўртасида «Томорқа ер участкаси – қўшимча даромад манбаи!» шиорини кенг тарғиб қилиш, агросаноат тизимига замонавий технологияларни жорий этиш бўйича ер эгаларининг билим ва кўникмаларини мустаҳкамлаш масалалари ҳам партиянинг кейинги беш йилликка мўлжалланган режаларидан ўрин олган.\nПартиянинг Сездида Ўзбекистон Республикаси Олий Мажлиси Қонунчилик палатаси ҳамда халқ депутатлари вилоят, туман ва шаҳар кенгашлари сайловида фаол иштирок этиш масалалари муҳокама қилинди, делегатлар томонидан партиянинг Сайловолди дастури тасдиқлаб олинди.\nСезд якунида журналистлар, блогерлар иштирокида брифинг ташкил этилди.\n23:44, 07.06.2020 205024\n23:54, 20.06.2020 204483\n19:44, 03.06.2020 155275\n09:55 Бугун 677\n09:37 Бугун 11032\n09:23 Бугун 33997\n09:12 Бугун 8991\n00:05, 13.07.2020 148799\n00:16 Бугун 126783\n22:34, 12.07.2020 100807\n10:08, 13.07.2020 84118